Pajenn:Perrot - Bue ar Zent.djvu/438 - Wikimammenn\nPajenn:Perrot - Bue ar Zent.djvu/438\nint, kaer o devo gervel d’o zikour ar c’hleze, an tân hag al loened goue, ne deufont biken a benn ac’hanomp : mervel a refomp kentoc’h eget nac’h hon Doue.\nValanz, o vezan klevet respont Bazil, a lezas kristenien Sezare en peuc’h hag a reas, zoken, stad ouz o eskob. Heman a labouras da ziarbenn an Arianed en e eskopti, da reizan doare e veleien bag e venec’h, da rannan aluzennou d’ar beorien ha da zevel hospitaliou d’ar glanvourien.\nLavaret a rê alïes : « Evel an ed a hader a zigas gonidegez d’an neb hen tôl en douar, evelse ive ar bara a laker en dorn ar paour a zoug frouez evit an neb hen ro. »\nTroet oa war an examin a gonsians : « Diskennet alïes, emezan en e brezegennou, en goueled ho kalon, ha goulennet ouzoc’h hoc’h-unan petra oc’h, eus a belec’h e teuet ha petra vefet eun de. Pelec’h e oan-me breman zo kant vla ? Pelec’h e vin-me a-benn kant vla aman ? Tôlet eur zell, diouz an noz, war ar pez ho peus grêt, sonjet pe lavaret epad an de, ha gwelet peseurt kemm a zo etre an eil devez hag egile, evit gouzout pe c’houi a ya arôk, pe c’houi a ya a-drenv war hent ar zilvidigez ! »\nKoulskoude, tud a lez Valanz ne baouezent d’e heskinat evit ma kasje Bazil d’an harlu. An impalaer a gemeras ter bluen, an eil war-lerc’h eben, hep gallout skrivan, gant hini aneze, an urz disleal-ze : freuzan a reas neuze ar paper, hag an eskob santel a c’hallas chom en e eskopti. Valanz a varvas er bla 378, ha gant e varo e paouezas ar brezel grêt gant an Arianed d’ar gristenien.\nBazil a varvas ive er blavez war-lerc’h ; n’en devoa nemet nao bla ha daou-ugent.\nDoktor ar wirione ha skorer an Iliz evel ma oa, ar bed holl a reas kanvou d’ezan.\nAn examin a gonsians a zo eun enklask a reomp da welet penôs ec’h a an treo en bon ene.\nSeul-alïesoc’h e reomp anezan ha seul primoc’h hen greomp.\nEvit hen ober mat, e tlefemp hen ober bemde, arôk mont d’hon gwele.\nDaoust hag e veulet hon deus dre hon fedennou ?\nDaoust hag enoret hon deus e hano ?\nDaoust ha miret a reomp e zevez ?\nD’an eil, war hon deveriou en kenver hon nesan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/438&oldid=140709 »


Louis Hémon (politiker) - Wikipedia\nLouis Hémon (politiker)\nLouis René Marie Mathurin Hémon (21 C'hwevrer 1844, Kemper - 4 Meurzh 1914, Pariz) a oa alvokad ha politiker. Kannad korn-bro Kemper e voe e-pad meur a vloaz, adalek 1876 ha betek 1912. Kuzulier kanton Fouenant e voe ivez ha kuzulier-kêr e Fouenant. Unan eus senedourien Penn-ar-Bed e voe etre 1912 ha 1914.\nUr republikan touet e oa, ha krouiñ ha ren a reas ar gelaouenn republikan Le Finistère (1872-1939). Daoust da se e savas e vouezh er Gambr e 1903 pa voe kinniget gant ar ministr Émile Combes difenn ouzh ar veleien d'ober gant ar brezhoneg en ilizoù hag er c'hatekiz. Daou gannad eus Breizh a gemeras ar gaoz da sevel a-enep ar ministr : Ernest Lamy, eus ar Mor-Bihan, ha Louis Hémon, eus Penn-ar-Bed. Goulenn a reas Louis Hémon ma vije kelennet brezhoneg ha galleg d'ar vugale e Breizh-Izel. Aprouet e voe kinnig ar ministr Combes gant an darn vrasañ eus ar gannaded (339 mouezh a-du ha 185 a-enep), met ar gannaded eus an tu-kleiz eus Penn-ar-Bed a votas a-enep, asambles gant ar gannaded eus an tu-dehoù.\nCharles Trebaol, Louis Hémon (1844-1914): député et sénateur républicain et la vie politique dans la Cornouaille quimpéroise sous la IIIe république, tezenn istor renet gant Yves Le Gallo, Skol-veur Breizh-Izel, 1978.\n↑ (fr) Le Finistère\n↑ (fr) Les sanctions pour usage abusif du breton, Levraoueg ESkopti Kemper\nAdtapet diwar « https://br.wikipedia.org/w/index.php?title=Louis_Hémon_(politiker)&oldid=1911586 »\nKemmoù diwezhañ degaset d'ar bajenn-mañ d'an 24 Gwe 2021, da 07:46.


Poltred Jean-Jacques Rousseau e 1753 pa oa eñ 41 vloaz.\nJean-Jacques Rousseau a oa ur prederour swis, ganet d'an 28 a viz Even 1712 hag aet da Anaon d'an 2 a viz Gouere 1778. Brudet eo bet dre skrivañ Les Confessions. Mennozhioù ha prederiadennoù Jean-Jacques Rousseau a oa ul lodenn eus al luskad ar Sklêrijennoù. Skeud e soñjoù a c'holoas ivez an Dispac'h gall. Hiziv-an-deiz c'hoazh e vez skeud Rousseau war tachennoù lies evel ar politikerezh, an ekonomiezh hag an deskadurezh.\nE-pad an Dispac'h gall, Rousseau a oa brudet mat evel prederour e-touez izili ar C'hlub Jakobin. Interet e vo evel un haroz broadel er Panthéon e Pariz, e 1794, 16 vloaz goude e varv.\n3 Sellout ouzh\nRousseau a voe ganet e Geneva, a oa ur gêr-Stad protestant keneilet gant Kevredad Suis. Abaoe 1536, Geneva a oa ur Republik Huguenot hag ul lec'h diazez er C'halvinism. Pemp remziad a-raok ganedigezh Rousseau, e hendad Didier, ur gwerzher levrioù en dije bet embannet traktoù protestant, ha deuet e vefe a-benn da derc'hout rak ar c'hallaoued katolik en ur vont da Geneva e 1549. Eno e oa deuet da vezañ tavarnoour.\nAn ti lec'h ma oa bet ganet Rousseau e Geneva, en 40 Grande Rue\nRousseau a oa lorc'hus eus e familh, unan klasad kreiz, hag he devoa ar gwir votiñ er gêr. E vuhez pad, e sine darn e levrioù gant an droienn "Jean-Jacques Rousseau, Keodedour Geneva". Geneva, d'ar mare-se a oa sañset bezañ un demokratelezh gant ur gouarnamant dilennet gant keodedourien paotred. Ar c'heodedourien a oa iezl o niver e-touez an annezidi kêr keñveriet gant an niver a enbroidi.\nLe Devin du village (1752), opera kinniget e Fontainebleau dirak ar roue d'an18 a viz Here 1752. Ober a reas berzh. Abadenn gentañ en Opera d'ar 1añ a viz Meurzh 1753, ur c'hwitadenn e voe.\nExamen de deux principes avancés par M. Rameau (sur a-walc'h bet skrivet etre 1754 ha 1756)\nEssai sur l'origine des langues (goude e varv)\nProjet de constitution pour la Corse (goude e varv, sur a-walc'h bet skrivet e 1765)\nDictionnaire de musique (kroget e 1755, embannet e Paris e 1767)\nDialogues de Rousseau juge de Jean-Jacques (goude e varv)\nLes Rêveries du promeneur solitaire (goude e varv)\nAdtapet diwar « https://br.wikipedia.org/w/index.php?title=Jean-Jacques_Rousseau&oldid=1851356 »\nPennadoù da dreiñ e brezhoneg\nSkrivagnerien c'hallek an XVIIIvet kantved\nKemmoù diwezhañ degaset d'ar bajenn-mañ d'an 10 Her 2019, da 14:21.


PressReader - Le Télégramme - Quimper: 2019-04-04 - Maïwenn an Nedeleg Ur Vretonez e Brazil\nMaïwenn an Nedeleg Ur Vretonez e Brazil\n> Penaos oc’h en em gavet e Brazil ? > Petra eo ho micher ? > Amzer ho peus bet da ober anaoudegezh gant ar vro ? > Peseurt doare bro eo ? > Penaos eo an aergelc’h er vro abaoe m’eo bet dilennet Jair Bolsonaro ?\nLe Télégramme - Quimper - 2019-04-04 - SPERED AR VRO - Anna Quéré\nGoude bezañ bet labouret evit Teatr Piba e-pad pell eo aet Maïwenn An Nedeleg d’en em staliañ e Belem, e norzh Brazil daou vloaz hanter zo. Ur splujadenn e buhez sevenadurel ur vro dibar.\nRenerez ‘’Alliance française’’ Belem on. N’am boa ket choazet Belem e gwirionez : lakaet em boa ma anv war listenn ar postoù digor e Ministrerezh an Aferioù Estren e 2015 ha degemeret on bet ur bloaz war-lerc’h. Laouen-tre on o vezañ amañ ! E-kichen div stêr vras emañ Belem : un abeg pouezus e oa evidon. Ne oa ket ar wech kentañ din dont da Vrazil : deuet e oan dija da SaoPaulo evit Bloavezh Frañs e Brazil e 2009. Komz a raen portugaleg dija, eürusamant. Distro e vin e Breizh e 2020.\nEn Aliañs emaon e-penn ur skipailh 35 goprad, ugent kelenner en o zouez. Ret eo klask arc’hant da sevel raktresoù a bep seurt. Gounezet ‘vez un nebeud gwenneien a-drugarez d’ar c’hentelioù galleg ha portugaleg a vez roet en Aliañs. E miz Meurzh e oa Mizvezh ar gallegañ : redet ‘m eus e pep lec’h. Ur bern raktresoù a gasomp da benn asambles gant departamant ar Guyan : Belem ha Cayenne, kêrbenn Guyan, zo liammet dre garr-nij. Ur bern labour ‘m eus ! Amzer ‘m eus kemeret evel-just evit dizoleiñ Belem ha tro ‘m eus gant va micher da ober anaoudegezh gant ur bern tud er c’hevredigezhioù sevenadurel. Chañs ‘m eus bet ivez da veajiñ e Brazil, da gejañ gant ar renerien all. Met stank-kenañ eo ma implij-amzer memestra. N’eo ket aes bezañ ma-unan war ur post evel hennezh : n’eus bevenn ebet etre ar vuhez personel hag al labour !\nE Belem n’emaomp ket pell eus an Amazoni : 100 % a feur glebor zo ! Er mare-mañ e vez glav alies-tre. Eveljust, ar vro-mañ zo disheñvel-tre diouzh broioù Europa. An deskadurezh n’eo ket tamm ebet ar memes hini. Da skouer, ne vez ket desket a-walc’h d’ar vugale kaout ur sell kritik war ar pezh a zeskont, me ‘gav din. Disheñvelderioù bras-tre zo e bed al labour ivez. Pa oan en em gavet e oa kriz an enkadenn ekonomikel. Gwelloc’h eo bremañ, met start e chom ar vuhez evit an dud. Ne c’hellont ket ober raktresoù war hirdermen. Ret eo gouzout eo Brazil ur stad federal. E-touez ar stadoù emañ hini Belem : ur stad bras-tre eo, teir gwech brasoc’h eget bro C’hall ! Setu, evit an dud, ar pezh a gont dreist-holl eo ar pezh a dremen en o stad. Distag eo deus ar pezh a dremen e Brasilia, kêrbenn Brazil. Ur bern tud a oa laouentre pa oa bet dilennet Jair Bolsonaro ha tud all ‘oa dipitet bras, dreist-holl an Amerindianed. Ar re-mañ zo ankenietkenañ, rak pal ar vro n’eo ket gwareziñ o douaroù ken, met gwerzhañ anezho, kentoc’h evit tennañ gounid diouto...\nMizvezh ar gallegañ : mois de la francophonie Amerindianed : Amérindiens Feur glebor : taux d’humidité Kêrbenn : capitale Gwareziñ : protéger.\nIl y a plus de deux ans, Maïwenn Le Nedeleg a troqué sa casquette de chargée de communication au Teatr Piba pour rejoindre le Brésil, de l’autre côté de l’Atlantique.\nElle dirige actuellement l’Alliance française de Belem, une grande ville industrielle au nord du pays. L’occasion pour elle de multiplier les rencontres culturelles, notamment avec la Guyane, partenaire francophone voisin, mais aussi de prendre le pouls de cet immense pays, trois mois après l’élection de Jair Bolsonaro.\nMaïwenn An Nedeleg war porzh Belem, e Brazil, e-lec’h m’emañ o chom abaoe 2016.


Pechez - Wikipedia\nAr pechez zo frouezh ar gwez-pechez (Prunus persica).\nDoare ar voulouz zo gant o flusk arvelen pe orañjez. E-kreiz o bouedenn, chugonus ha sukret, ez eus un askorn, evel er c'herez, en abrikez pe er prun. Meur a seurtad pechez zo, diseurt o stumm ha liv o flusk, lod gant ur vouedenn wenn ha lod all gant ur vouedenn velen.\nFrouezh eus Sina e oant gwechall hag eno e voe gounezet ar gwez-pechez evit ar wech kentañ. Goude e voent degaset da vroioù ar Reter Nesañ ha da vare Aleksandr Veur e errujont en Europa. Eus ar galleg eo deuet ar ger brezhonek pechez (pesches er Grennamzer) hag eus al latin pessica, persica e teue ar ger gallek, met malum persicum e oa anv latin kentañ ar frouezh-se, da lavaret eo "aval Persia".\n↑ French Loanwords in Middle Breton, Arzel Even, 1973, p. 154\nSellit ouzh ar ger Pechez er\nAdtapet diwar « https://br.wikipedia.org/w/index.php?title=Pechez&oldid=1717974 »\nKemmoù diwezhañ degaset d'ar bajenn-mañ d'an 9 Gwe 2016, da 10:51.


Louis Nicolas Davout - Wikipedia\n(Adkaset eus Davout)\nLouis Nicolas Davout pe d’Avout, dug Auerstaedt, priñs Eckmühl, a oa ganet d'an 10 a viz Mae 1770 en Annoux (Yonne) ha marvet d'ar 1añ a viz Mezheven 1823, a oa unan eus gwellañ ofiserien Napoleon. Gounit a reas e ditloù en emgannoù Auerstaedt hag Eckmühl, ma voe trec'h war an armeoù aostrian.\nGanet eo e Annoux, du se, eñ oa mab d'ur c'halvez. Pa ne oa nemet 13 bloaz, en doa goulennet digant e dad mont d'an arme c'hall. E dad a nac'has.\nE 1786 e oa 16 vloaz hag e dad a lavaras ya. Davout a zeuas buan da vezañ ur soudard a feson! Dreist e oa gant ar c'hlezeou, met ivez gant ar fuzulhiou. Alas, ur gudenn en oa gant e lagad, hypermethrop e oa. Napoleon a oa er memes skol-vrezel hag eñ.\nPa oa marvet e voe implijet e argant gant e verc'h n'eus implijet a-benn krouiñ Tour-tan Sant-Pêr er Vro-Vigoudenn .\nAdtapet diwar « https://br.wikipedia.org/w/index.php?title=Louis_Nicolas_Davout&oldid=1855200 »\nDernière modification le 7 Du 2019, à 06:41\nKemmoù diwezhañ degaset d'ar bajenn-mañ d'an 7 Du 2019, da 06:41.


Pajenn:Morvan - Buez ar Zent, 1894.djvu/557 - Wikimammenn\nPajenn:Morvan - Buez ar Zent, 1894.djvu/557\nchoaz o poa great ac’hanon evit ho servicha ouz ann aoter. Goude m’oc’h euz va c’harget da vaga eneou ann dud fidel gant korf ha goad Jezuz-Krist, perak ne fell ket d’ehoc’h-hu e kemmeskfenn va goad gant hoc’h hini var dachenn ar verzerenti ? Enn han’ Doue, Tad Santel, n’am abandounit ket evelse. »\nAr pab Sist a respountaz d’he avieler :\n« N’hoc’h abandounann ket, va mab ; mes c’houi a dle gouzanv goasoc’h poaniou egedon-me evit feiz Jezuz-Krist. Ar vourrevien n’int ket bet kriz em c’henver abalamour ma’z ounn dija koz ; enn ho kenver-c’houi avad e vezint kalz krisoc’h abalamour ma’z oc’h c’hoaz iaouank ; mes dre eno ive ar viktor a c’hounezot varnho a vezo eleiz kaeroc’h eget va hini-me. Ho tro a deui a benn tri devez ama ; ac’hann di, mard-euz c’hoaz eunn dra bennag e tenzor ann iliz, roit-hen d’ar paour. »\nVar gement-ma, ar pab Sist a ieaz d’ar maro kel laouen ha pa vije bet o vont da eur fest, ha Lorans, he avieler, a hastaz rei d’ar paour ann holl arc’hant a ioa c’hoaz e tenzor ann iliz.\nAnn avieler santel en doa a veac’h peur-ingalet he aluzennou pa oue galvet dirak ar barner. Hema a c’houlennaz outhan raktal e pe leac’h edo ann tenzor a ioa enn he garg. « — Mar kirit rei amzer d’inn, me hen diskouezo d’ehoc’h, » eme Lorans. » « — Mad, eme ar barner, me ro d’ehoc’h eunn devez evit ann dra-ze : deuit d’hen diskouez d’inn varc’hoaz d’ann heur-ma. » « — Hag e teuinn, » eme ann avieler.\nLorans a dremenaz ann amzer-ze o klask kement den paour ha mac’hagnet a c’helle beza e kear, ha goude beza dastumet holl enn eur vandenn, ez eaz gantho antronoz da gaout ar barner, enn eur lavaret : « — Setu ama ann tenzor am euz bet ar garg anezhan, setu ama tenzor ann iliz. » Ar barner a grene, kement a zroug a ioa ennhan, o velet hag o klevet kement all ; rak ne oa dirazhan nemed eur vandennad tud dall, tud born, tud bouzar, tud kamm, tud hag a vanke d’ezho eunn ezel bennag pe a ioa goloet ho c’horf a c’houliou.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/557&oldid=137778 »


Wikipedia:Kumuniezh/An davarn/sizhunvezh 44 bloaz 2009 - Wikipedia\nWikipedia:Kumuniezh/An davarn/sizhunvezh 44 bloaz 2009\n1 26/10/2009 — 01/11/2009\n1.4 Ar "wici cymraeg"...\n1.5 Pennadoù diechu\n1.6 Etrefas ha Mediawiki\n1.7 Pierre-Emmanuel Marais hag ar re all\n1.8 Brezelioù Bed/Brezelioù-bed\n1.9 Evezhiadennoù diwar-benn an Ao. Bianci (titl orin) Klask rev ouzh ar Bianchi (titl bet cheñchet, hag aotre zo?)\n1.9.1 Respont ur merour\n1.9.2 Binioù dre aer\n1.10 Goulenn ouzh ar verourien\n1.11 Translatewiki.net update\n26/10/2009 — 01/11/2009\nskrivañ un dra bennak er pevare sizhun ha daou-ugent eus 2009 | An davarn | sizhun a-raok — sizhun war-lerc'h\nKazetennoù[kemmañ ar vammenn]\nEn devezioù-mañ em eus kaset titouroù d'un 10 kazetenn bennak evit kelaouiñ anezho ez eus bet tizhet 30 000 war hor wiki-ni. N'am eus ket bet ur bern respontoù evit ar poent. Evit ar gazetenn YA ! e vo graet ur pennad en distro-skol (ar sizhun o tont). Ma weloc'h e kazetenn-mañ kazetenn ur pennad trugarez da gelaouiñ ac'hanon. --Y-M D 28 Her 2009 da 09:50 (UTC)\nN'em eus ket gwelet kazetenn ebet biskoazh o respont d'an den hag a gase keloù. Ma ne lennez ket anezho ne weli netra o tremen. Keloù zo e lec'hienn Diwan. Me ne ran forzh, met marteze e karfe tud zo gwelout petra ac'h eus kaset. Ne vez ket lavaret "ar sizhun o tont" met "ar sizhun a zeu". Bianchi-Bihan 28 Her 2009 da 10:03 (UTC)\nAr pezh am boa c'hoant lavar eo ne c'hellan ket lenn an holl kazetennoù ha n'int ket holl eus va c'horn bro. Gwelet 'm eus war lec'hienn Diwan. Ar pezh am eus kaset ar c'hazetennoù a zo e galleg neuze n'ouzon ket ma vez c'hoant e embannfen ar pennad amañ. --Y-M D 28 Her 2009 da 10:22 (UTC)\nKazetenn/kelaouenn[kemmañ ar vammenn]\nPeseurt diforc'h a vez e brezhoneg etre kazetenn ha kelaouenn ? Ar memes hini eget e galleg etre journal ha magazine ? Trugarez --Y-M D 28 Her 2009 da 10:36 (UTC)\nN'eus ket un troc'h splann etre an daou dermen-se er yezh voutin. Er yezh lennegel e virer kentoc'h kazetenn evit ar pezh zo journal e galleg ha kelaouenn evit ar pezh a glot gant magazine pe revue. Evezhiadennig yezh : gant ha e saver an derez keñveriañ kevatal e brezhoneg ha neket gant eget; eget zo evit an derez uheloc'h, neuze e ranker lavaret "ar memes hini hag e galleg", ur fazi yezhadur eo skrivañ "ar memes hini eget e galleg". --Fulup 30 Her 2009 da 09:02 (UTC)\nTrugarez evit da respont. Plijet on bet ivez gant an evezhiadenn yezh a peus graet, dedennus tre eo. Trug' --Y-M D 30 Her 2009 da 09:31 (UTC)\nKement-se zo meneget div wech e pajenn ar fazioù, er rannoù eget ha memes. Ur bajenn hag a c'hallfe bezañ implijet (evel re all ar wikipedia) er skolioù ma vez kelennet brezhoneg. Bianchi-Bihan 30 Her 2009 da 16:17 (UTC) Meneget eo izeloc'h c'hoazh:http://br.wikipedia.org/wiki/Wikipedia:Fazio%C3%B9_stanka%C3%B1#Memes. Bianchi-Bihan 30 Her 2009 da 16:22 (UTC)\nWar-eeun[kemmañ ar vammenn]\nHag un doare emlusk a zo da ouzhpennañ ul liamm war-du ur porched pe e ranker ouzhpennañ anezhañ e kement pennad a zo hag a denn d'an danvez-se? --Ex-Smith 28 Her 2009 da 10:50 (UTC)\nMe 'gred eo ret ouzhpennañ al liammoù e pep pennad. D'am soñj e vez graet al labour-se gant robotoù er wikipediaoù all.--Gwendal 28 Her 2009 da 11:13 (UTC)\nRobotoù zo gant merourien zo, ar Benoni en devoa unan a yae en-dro evel Ferrari ma mamm-gozh. Bianchi-Bihan 28 Her 2009 da 11:20 (UTC)\nD'am soñj eo ret en ober evit pep pennad amañ. Ma vez ezhomm sikour goulennit ganin, prest on d'en ober (ul lodenn d'an nebeutañ). --Y-M D 28 Her 2009 da 14:12 (UTC)\nMa, trugarez dit. Sed ar pezh a zo da ouzhpennañ da gement pennad a denn d'an Izelvroioù : Patrom:Porched Izelvroioù. Hag unan all da ouzhpennañ er pennadoù diwar-benn Alamagn : Patrom:Porched Alamagn : graet em eus war-dro al Länder, ar c'hêrioù bras hag un nebeud pennadoù all evit poent. A galon.--Ex-Smith 28 Her 2009 da 15:06 (UTC)\nNe gav ket din e vefe da ouzhpennañ e "kement pennad a denn d'an Izelvroioù". Er Wiki-où all, e yezhoù all, ne vez ket graet evel-se, ne vez lakaet nemet er pennadoù bras, er pennadoù pe er rummadoù a bouez. Re labourus e vefe lakaat ar patrom-se en holl bennadoù, ha ne zegasfe ket kalz a dra, ouzhpenn. --Llydawr 28 Her 2009 da 22:22 (UTC)\nYa mat eo din, klask a rin ober pa gavin pennadoù. Kroget am boa evit Alamagn. Krouet 'm eus ivez Patrom:Porched Bro-C'hall hag Patrom:Porched Breizh, neuze ma kavoc'h pennadoù liammet lakait ivez ar patromoù-mañ. Kavet 'm eus ivez Patrom:Porched Aostria. Trugarez --Y-M D 28 Her 2009 da 15:35 (UTC)\nLqbour vqt; @@@@. Labour vat! a felle din lavarout. War e dalaroù emañ ma urzhiataer, a gredan. Bianchi-Bihan 28 Her 2009 da 18:14 (UTC)\nMe gav ne vefe ket fall dibab ul liv evit ar patromoù a-us hag a denn d'ar broioù, ganeomp e vez implijet ar memes hini eget ar patrom evit Porched ar yezhoù hag ar skriturioù. Peseurt liv a vefe mat ? Me raio war-dro ar cheñch goude. --Y-M D 28 Her 2009 da 16:05 (UTC)\nDiwar-benn implij memes, lenn :[]. Bianchi-Bihan 28 Her 2009 da 18:42 (UTC)\nAr "wici cymraeg"...[kemmañ ar vammenn]\n...nevez tizhet 25 000 pennad. Koulskoude o deus kenskriverien e-leizh: 8000! . Pet en hon wiki-ni? Bianchi-Bihan 29 Her 2009 da 16:19 (UTC)\nMarteze, met int-i o deus un "depth" (donder?) a 23, padal ni n'hon eus nemet 11. Da lavaret eo, int-i o deus pennadoù labouret muioc'h.Trec'hlid mitonet 29 Her 2009 da 16:54 (UTC)\nN'ouzon ket pere, rak war o lennegezh, o istor pe o douaroniezh, hon eus ni pennadoù gwelloc'h egeto alies. Met gwir eo n'em eus keñveriet an holl. Bianchi-Bihan 29 Her 2009 da 17:08 (UTC)\nMa sellez amañ e kavi titouroù da geñveriañ ganto : []. --Y-M D 29 Her 2009 da 17:10 (UTC)\nNe welan mann. Bianchi-Bihan 29 Her 2009 da 17:22 (UTC)\nDiouzh an danvez e rank bezañ neuze :  ha [] pe c'hoazh  ha []. --Ex-Smith 29 Her 2009 da 17:24 (UTC)\nOpala fall e oa al liamm am eus lakaet, met reizhet eo. Kavout a ri an niver a implijerien a zo amañ hag all. Tu 'vo dit o geñveriañ gant re ar "wici cymraeg". --Y-M D 29 Her 2009 da 17:28 (UTC)\nDiaes e kavan kompren penaos e c'haller keñveriañ ar wici kembraek gant an hini brezhoneg. Pell siriusoc'h ha pell lieseurtoc'h eo hini ar c'hembraeg 'm eus aon. Gwir eo ez eus muioc'h a añtreoù en hini brezhonek met blaz an touell zo war an niver-se un tamm, Na pet pennad diechu ganeomp? Na pet pennad goullo ganeomp? Na pet pennad savet fall ganeomp? Na pet pennad gouestlet da sujedoù dibouez da-vat ganeomp? Ha c'hoazh ne gomzan ket eus kalite ar yezh amañ... Mat e vefe deomp kavout 25.000 pennad savet prop ganimp a-raok mont d'en em geñveriañ ganto, met pell emañ Yann diouzh e gazeg c'hoazh. Kourajomp! --Implijer:Fulub Cayenne\nMe 'zo a-du a-walc'h gant Fulub Cayenne. N'eo ket gwall klok ur bern pennadoù amañ, ne vefe ket falloc'h kaout nebeutoc'h a bennadoù met brav ha klokoc'h. --Y-M D 30 Her 2009 da 09:24 (UTC)\nGouzout a ran penaos digreskiñ niver ar pennadoù: diverkañ un toullad mat a adkasoù diezhomm hag a zo kontet evel pennadoù. Evit klokaat ar pennadoù e c'hall pep hini kregiñ e-barzh. Bianchi-Bihan 30 Her 2009 da 16:27 (UTC)\ndiverkañ un toullad mat a adkasoù diezhomm Pere? N'int ket kontet en 30 000 atav.--Gwendal 30 Her 2009 da 16:38 (UTC)\nAn adkasoù n'int ket kontet evel pennadoù. --Llydawr 1 Du 2009 da 22:04 (UTC)\nPennadoù diechu[kemmañ ar vammenn]\nGwir eo e van kalz pennadoù da echuiñ. Ken gwir all n'eus ket kalz tud o labourat d'echuiñ anezho. Gwir eo e c'haller kavout abeg er yezh alies. Ken gwir all n'eus ket kalz tud o reizhañ. Setu perak em eus goulennet pet kenlabourer zo amañ, ha n'em eus ket kavet ar respont c'hoazh. A-hend-all, gallout a ra neb a gar keñveriañ ne vern pe wiki gant unan all. Ha ma lakaer hemañ keñver ha keñver gant unan all, daoust d'ar sioù, evel m'en deus diskouezet Ex-Smith (hag a drugarez d'e labour ha da hini re nebeud a dud all), n'eus ket mezh da gaout. Bianchi-Bihan 30 Her 2009 da 00:28 (UTC)\nPetra resis 'peus c'hoant gouzout ? An niver a implijerien enrollet amañ (8 001 er "wici cymraeg"), 7 774 a gaver en hor wiki-ni. A fed implijerien oberiant o deus 166 den, padal hon eus ni 139 implijer oberiant. En holl o deus un tamm muioc'h a dud. Du-se ez eus 39 bot (43 amañ), 21 merour (6 amañ) ha 4 bureviad (2 amañ). Se eo 'poa c'hoant gouzout ? A-walc'h eo ? --Y-M D 30 Her 2009 da 09:24 (UTC)\n600 kenlabourer enskrivet d'an 28 a viz Gwengolo 2007, gwelout : []. N'on ket deuet a-benn da gavout titouroù nevesoc'h. --Ex-Smith 30 Her 2009 da 09:35 (UTC)\nAes-tre eo kavout titouroù war hor wiki-ni. Ret eo klikañ war an niver a bennadoù a zo amañ (war ar bajenn degemer, muioc'h eget 30 000). Lakaat a ran al liamm amañ : Dibar:stadegoù. --Y-M D 30 Her 2009 da 09:42 (UTC)\nUn dra a vank er stadegoù: pet den a sav pennadoù nevez bep miz? N'eo ket 7000, n'eo ket 130. Ne gredan ket kalz ouzhpenn 10. Nebeutoc'h eget niver ar voterien a dra sur. Bianchi-Bihan 30 Her 2009 da 12:14 (UTC)\nMe gav ez eo didalvoud bezañ graet 1 c'hemm dindan ur miz evit bezañ lakaet evel oberiant. Ret 'vefe kentoc'h lakaat un nebeut kemmoù (da skouer: 5) dre sizhun evit bezañ oberiant. A-du tamm pe damm gant ar pezh a lavar Bianchi. --Y-M D 30 Her 2009 da 12:21 (UTC)\nNe oan ket o komz eus kemmoù, met eus pennadoù nevez. Bianchi-Bihan 30 Her 2009 da 12:25 (UTC)\nJust a-walc'h, petra eo ar pouezusañ, boueta ar pennadoù pe krouiñ reoù nevez ? --Belvar 30 Her 2009 da 13:19 (UTC)\nMe a soñj din eo pouezus an daou, kederc'hel da grouiñ pennadoù HA gwellaat, klokaat ar pennadoù zo dija. --Fulup 30 Her 2009 da 16:49 (UTC)\nHa kousket a-wechoù. Bianchi-Bihan 30 Her 2009 da 17:01 (UTC)\nBureviad[kemmañ ar vammenn]\nKaoz zo eus daou vureviad amañ. Me grede din ne oa nemet unan. Bev eo egile? Bianchi-Bihan 30 Her 2009 da 16:36 (UTC)\nWar a seblant e vefe Implijer:Kadwalan an eil bureviad. --Y-M D 30 Her 2009 da 17:06 (UTC)\nHa pegoulz e vije bet anvet? Pe dilennet? Pe me oar? Bianchi-Bihan 30 Her 2009 da 17:10 (UTC)\nSe n'ouzon ket avat. Morse ne vez meneget. Ret 'vefe goulenn gant ur merour. Neal eo a ro an ostilhoù neuze e ouife eñ perak, penaos ha peur eo bet graet. --Y-M D 30 Her 2009 da 17:16 (UTC)\nYa, ur gudenn a sav, ha daou dra disheñvel a weler :  ur bureviad (Neal) nemetken, padal e weler e lec'h all ez eus daou anezho (Neal ha Kadwalan) : . --Ex-Smith 1 Du 2009 da 09:23 (UTC)\nEvel ma 'm eus lavaret a-us e vefe ret goulenn gant Neal, dre ma 'z eo eñ a zo e-karg reiñ an ostilhoù e vefe gouest lavaret deomp marteze ? Emaon o vont d'en ober. A galon --Y-M D 1 Du 2009 da 09:43 (UTC)\nEtrefas ha Mediawiki[kemmañ ar vammenn]\nWar a welan ne c'hallan ket degas kemmoù d'ar bajenn-se, ha koulskoude e vefe mat cheñch (in stadegoù implijer) : da nebeutaén ha lakaat da nebeutañ. --Ex-Smith 30 Her 2009 da 10:02 (UTC)\nFulup eo a ra war-dro treiñ an etrefas dre translatewiki. Ret e vefe goulenn gantañ, ur bajenn a zo evit-se : Wikipedia:Reizhadennoù da ober. --Y-M D 30 Her 2009 da 10:07 (UTC)\nYa, mar plij, lakait tout an traoù da reizhañ/gwellaat/eeunaat war ar bajenn-se. Gwir eo on an hini nemetañ o treiñ, difaziañ, ha nevesaat an etrefas abaoe 2005 met kement-se ne dalvez ket n'hallfe ket tud all reiñ dorn ivez. Mar fell deoc'h skoazellañ ac'hanon e c'hallit goulenn bezañ aotreet amañ. Krouit ur gont war ar wiki ha merkit war ar bajenn am eus lakaet al liamm eviti udb evel : hello, I would like to help translating the Breton interface, thanks ha sinit war-lerc'h, evit ma vo digoret deoc'h gwirioù treiñ ivez. Evit ar re zo dedennet, setu aze ul liamm war ur bajenn a ziskouez ar pezh zo graet hag ar pezh a chom d'ober c'hoazh : stadegoù evit ar brezhoneg. Ul labour na echu ket morse eo, bemdez e vez degaset cheñchamantoù gant diorroerien Mediawiki. --Fulup 30 Her 2009 da 11:40 (UTC)\nN'ouzon ket re peseurt labour a raker ober (ma c'hellfez displegañ din), met a-du e vefen sikour un tamm ma vez ezhomm. --Y-M D 30 Her 2009 da 12:28 (UTC)\nPierre-Emmanuel Marais hag ar re all[kemmañ ar vammenn]\nGoulenn a ran ma vo savet ur reolenn sklaer : n'haller ket menegiñ kement pennad zo bet savet gant ur skrivagner : levrioù hepken. Ma vez meneget pep pennad, pep oberour, hep kontañ an anvioù-pluenn, ne welan ket petra a zegaso d’ar wikipedia menegiñ anv kement hini en deus savet dek linenn evit Ya pe Bremañ, met gwelout a ran mat ne raio lod nemet se. Ouzhpenn se e ranker ober ar c'hemm etre an oberourien sirius, a sav oberennoù, hag ar re all. Bianchi-Bihan 30 Her 2009 da 12:45 (UTC)\nDa gentañ penn on a-du gant ar pezh a lavarez, met savet eo bet ar pennad gant un implijer dianv ha dre-se ne oar ket rik penaos e za en-dro wikipedia. Da c'houde n'eo ket ret goulenn ur reolenn splan bep tro. --Y-M D 30 Her 2009 da 12:53 (UTC)\nReolennoù zo er wikioù all evit se. Ur vevenn zo da lakaat, netra ken. N'eo ket meneget anvioù pennadoù Léon Fleuriot pe François Falc'hun, ha gant piv e vefe savet? Bianchi-Bihan 30 Her 2009 da 12:59 (UTC)\nGwir eo e ranker lakaat reolennoù, met amañ d'am soñj ez eus nebeut tre a dud ha gouest omp d'en em glevet un tamm (ket evel war ar wikipediaoù bras) memestra. --Y-M D 30 Her 2009 da 13:29 (UTC)\nBrezelioù Bed/Brezelioù-bed[kemmañ ar vammenn]\nEvezhiadennoù diwar-benn an Ao. Bianci (titl orin) Klask rev ouzh ar Bianchi (titl bet cheñchet, hag aotre zo?)[kemmañ ar vammenn]\nSalud deoc'h-holl, ha deoc'h ivez an Ao. a soñjan ennañ. Fulub Cayenne zo amañ. Ur gwir blijadur eo lenn ar pezh a vez graet amañ ha kemer perzh pa c'hallan (n'em bez ket amzer d'en ober alies siwazh). N'em eus ket heuliet afer Meven gwall vat, ha n'emaon ket e sell d'en ober rakar n'on ket sur e plij doareoù an den-se din. Met pa glemm diwar-benn an Ao. Bianci hag an doare ma vez difennet hennezh gant lod a-wezhioù, e kav din ez eus peadra a-wezhioù : Pennad "Alan Stivell" a oan o klask sevel en doare klok zo bet skornet (ur pennad diechu ouzhpenn eta) abalamour d'ar brezelig a oa savet etre an Ao.Bianci ha me a-zivout breizhadelezh Alain Cochevelou, A-raok ma oa bet skornet ar pennad e kave din e oa bet diskoulmet an afer dre chom hep lavaret na "kaner gall" (ma soñj-me) na "kaner breizhat" (soñj an Ao.Bianci)... Met a-raok skornañ ar pennad ez eo distroet ar skorner da welidigezh personel an Ao. Bianci, na pegen hollouziadurel eo se? Me a garfe klemm un tammig bihan ivez diwar-benn ar mod en deus hon Aotrou da reizhañ yezh ar re all, pa n'eus tra da reizhañ. A-dra-sur e kav gantañ e oar brezhoneg gwelloc'h evit ar re all... A gav gantañ ya ;-) Mar plij Aotraou, paouezit, ouzhpenn evidoc'h a oar brezhoneg mat amañ. N'hallan ket lavaret e oan bet mantret o welet ne oa ket bet lezet da vont da verour. "Ouf" am boa lavaret zoken, rakar ur gaouad aon m boa bet pa m boa bet gwelet en doa bet lakaet e anv. Drastus e vije bet evit ar wiki brezhoneg. Memes tra e karfen reiñ dezhañ da c'houzout em bez plijadur o lenn ar pennadoù sirius ha niverus a vez savet gantañ.\nA galon, Fulub Cayenne.\nEvit afer Stivell kaner gall, n'eus nemet goulenn ali ar re all. Met n'on ket sur e vo kavet holloueziadurel gantañ ma n'int ket a-du gantañ.\nEvit afer Meven, n'eus nemet ober eveltañ, ha mont da glemm gantañ er wiki gallek, e-lec'h maz' eo gall Alan Stivell evel pep kaner breizhat ha brezhonek.\nEvel-just eo aesoc'h lenn ar pennadoù niverus savet ganin (5 nevez hiziv) eget ar re niverus savet gantañ. Met peogwir int savet e brezhoneg ken fall n'eo ket ret dezhañ lenn anezho.\nHa lenn, n'ouzon ket ha gouzout a ra ober, pa n'eo ket gouest da lenn mat ma anv, a zo Bianchi, evel am eus klasket kelenn dezhañ, en aner. Bianchi-Bihan 31 Her 2009 da 10:57 (UTC)\nAo. Bianci, petra eo deoc'h mont gouez ha fogn e-giz-se? Evel just e ouzon lenn, ha n'on ket a-enep deoc'h e feson ebet. Deskiñ a ran kalz pa lennan ho pennadoù. Adlennit ma zammig klemm hag e welot n'on ket troet da heuliañ Meven e mod ebet kenebeut. Biken n'ajen da glemm war ar wiki gallek a c'hellit krediñ! Diwar lenn ar pezh a roer da lenn amañ e kav din memes tra ez eus ouzhpenn un den a vez lakaet diaes gant ho toareoù diseven. Goulenn a rafen ganeoc'h, mar plij ganeoc'h, reizhañ pa vez ret reizhañ ha n'eo ket reizhañ pa gav deoc'h eo gwelloc'h ho keriaoueg / ho frazennaouiñ eget hini ar re all, rak evit ar pennad "air gitar" ho poa gwalleget kalite an displegadenn un tamm-mat, krediñ a rajed e oac'h o klask sevel ur hentenn "penaos c'hoari air guitar en ur ober 5 munud". Perak mont da lemel "...("gitar aer" e saozneg)..." hag a oa holloueziadurel?\nEvit afer Stivell, evel just ez on gouest da zegemer soñjo ha n'int ket ma re. Met war a welan n'eo ket neptuekaat zo bet graet gant ar merour-skorner, mont a-du ganeoc'h ne lavaran ket. Ar pezh n'eo ket diouzh spered ar wikipedia.\na galon, Fulub Cayenne\nFulub Cayenne, krompren mat a ran ac'hanoc'h, ur bern tud amañ en dez kudennoù gant emzalc'h Bianchi-Bihan, hag abaoe pell. Ne vez ket neptu na holloueziadel a pezh a skriv peurliesañ, ha bremañ tagañ a ra ouzh an deraouad ma z'oc'h. Ma c'hallan reiñ un ali deoc'h, savit ur gont er wikipedia-mañ, kalz aesoc'h e vo evit labourat hag eskemm gant ar re all. --Arko 31 Her 2009 da 11:57 (UTC)\nEvel ma lavar Arko e vez mat deoc'h kaout ur gont, evit an eskemmoù e vefe aesoc'h ! Mod all n'am eus ket re c'hoant mont en diviz a zo kroget a-us, va fal n'eo ket ober ur prosez met klask gwellaaat an traoù, reiñ a rin un tamm ali memestra. Goude an dilennadeg em boa displeget da Bianchi-Bihan perak em boa votet neptu evitañ, diskleriañ a rin d'an holl an abeg-se neuze. Me gav en deus Bianchi doareoù un tamm sec'h da gomz pe da zaremprediñ gant an dud a-wechoù, dre-se e c'hell bezañ lakaet diaes an dud pe en em santout taget un tamm. Mat eo menegiñ memestra en deus graet ur c'hementad a labour bras abaoe ma vez o labourat amañ, ha sikouret en deus kalz ac'hanon (gant tud all ivez) a fed yezh en ur reizhañ ha displegañ din ar reolennoù, ha se a gavan mat ha plijus.\nNeuze ma 'm befe un ali da reiñ dezhañ (evit klask sikour) e vefe kenderc'hel evel boaz, met en ur diwall d'an doare da sevel ar goulennoù, da respont... hag ivez prederiañ evit gouzout hag-eñ ez eo atav eus ar re wellañ an evezhiadenn en deus c'hoant da sevel (met dreist-holl ma tegas un dra d'ar pennad pe da wikipedia, arabat disoñjal ez eo un holloueziadur amañ ivez). A galon --Y-M D 31 Her 2009 da 13:24 (UTC)\nMar plij ganit goulenn gant kelennerien al lise ma vo displeget en-dro deoc'h an diforc'h etre ma / ha(g) / hag-eñ. --Ex-Smith 31 Her 2009 da 13:56 (UTC)\nA-du, goulenn a rin ma vo displeget deomp, met n'int ket atav gwall entanet. Met klask a rin. Ar gudennig 'zo memestra, zoken ma 'z eo komprenet ar reolenn ne vez ket lakaet e pleustr gant an diouer a bleustiñ. --Y-M D 31 Her 2009 da 16:00 (UTC)\nLabour ar gelennerien eo displegañ. En holl skolioù ar bed. An displegadenn zo amañ: [[]\nA-hend-all e c'haller goulenn digant mignon ar c'haner gall Stivell skrivañ mat ma anv. Ma ne ra ket, goude lavaret dezhañ, eo evit ar blijadur da lakaat reuz. Petra 'vo ret din ober? Distummañ anvioù eveltañ? Bianchi-Bihan 31 Her 2009 da 16:39 (UTC)\nDeuet eo ar wiki-ni da vezañ ur wiki-chikaniñ, me 'blij din gwelloc'h ar wiki-labouriñ evit gallout brezhonegiñ. --Fulup 31 Her 2009 da 16:51 (UTC)\nNe vije ket diaes lavarout d'ar chikanerien sioulaat. Ha deskiñ skrivañ anvioù an dud. Bianchi-Bihan 31 Her 2009 da 16:59 (UTC)\nRespont ur merour[kemmañ ar vammenn]\nAo. Fulub Cayenne, da gentañ-holl ne gomprenan ket perak ne digorez ket ur gont evel implijer enskrivet. N'eo ket dav ha gallout a reer kenlabourat en un doare dizanv evel-just, met ma klaskez kemer perzh ingal ha reiñ da soñj diwar-benn mont-en-dro ar raktres e vefe kalz gwelloc'h ha kalz aesoc'h hen ober ma vefe ganit ur bajenn-implijer.\nDa eil, ne gomprenan ket perak e fell dit klask jeu gant Bianchi-Bihan ar wezh-mañ. N'eo ket me an hini eo a yelo da difenn anezhañ bewezh, met ar pezh ne gomprenan ket eo perak klask trenkañ ar soubenn hep ma vije deuet war wel un abeg resis, dreist-holl m'eo aet war sioulaat an traoù war ar wikipedia er mare-mañ goude afer Meven.\nD'am soñj e vefe gwell klask labourat un tammig en un aergelc'h sioul hep klask sach-blev atav. A gaon, Neal (Kaozeal) 31 Her 2009 da 20:43 (UTC)\nBinioù dre aer[kemmañ ar vammenn]\nTud zo a gavo gwelloc'h atav klask rev ouzh ar re all, hag en o labour, eget sevel pennadoù o-unan, kalz aesoc'h eo. Tud zo a oar gwelloc'h eget ar re all petra eo ar spered holloueziadel (sic), hep ober kalz a labour, naturel eo. Tud zo o deus un ali war bep tra, ha n'eus nemet o hini a gont, naturel eo c'hoazh. Neuze e kinnigan dezho ober labour ar re all ivez. Ha me 'raio evelte, klask laou e pep lec'h, chupennañ, teodata. Hag e-lec'h ober 10 pennad all hiziv, emaon o vont war ar maez da seniñ gant ma binioù dre aer. Labour vat. Bianchi-Bihan 31 Her 2009 da 14:09 (UTC)\nN'ouzon ket resis ma oa unan da vezañ tizhet muioc'h eget ar re all. Met evel ma 'm eus lavaret dija, va fal n'eo ket klask laou met klask sevel ur raktres a-stroll ha neuze sikour an holl pa c'hellan. Evel ma lavarez ez eo aes klemm hep ober netra all, setu dre vras pa roan va ali n'eo ket gant ar pal tagañ na lakaat an traoù da vreinañ, atav e klaskan goude ober ur c'hinnig, klask un diskoulm. Evit sikour an holl hag ar raktres. A galon --Y-M D 31 Her 2009 da 16:07 (UTC)\nDiaes sikour ar re ne garont ket:http://br.wikipedia.org/w/index.php?title=Kaozeadenn_Implijer%3AArko&action=historysubmit&diff=586527&oldid=586508. Bianchi-Bihan 31 Her 2009 da 17:42 (UTC)\nGoulenn ouzh ar verourien[kemmañ ar vammenn]\nGoulenn a ran adarre ouzh ar verourien deskiñ d'hon mignon eus Cayenne skrivañ ma anv evel ma ranker. Ma n'eo ket o klask tabut emañ ... []. Bianchi-Bihan 1 Du 2009 da 02:28 (UTC)\nBianchi eo a ranker skrivañ. Trugarez da Fulub Cayenne da zoujañ d'an anv bet dibabet gant Bianchi-Bihan. Ha gwir eo e vefe kalz aesoc'h kaozeal gant Fulub Cayenne ma kroufe ur gont. --Ex-Smith 1 Du 2009 da 09:28 (UTC)\nTranslatewiki.net update[kemmañ ar vammenn]\nCurrently 100.00% of the MediaWiki messages and 52.22% of the messages of the extensions used by the Wikimedia Foundation projects have been localised. Please help us help your language by localising and proof reading at translatewiki.net. This is the recent localisation activity for your language. Thanks, GerardM 1 Du 2009 da 10:00 (UTC)\nRe wir ha trugarez vras da Implijer:Y-M D da vezañ deuet da reiñ an dorn din. Abaoe 2005 ne oa nemedon oc'h ober war-dro troidigezh an etrefas. Klokaet ha gwellaet-kalz eo bet an droidigezh abaoe an hañv met chom a ra c'hoazh e-tro 4500 meneg da dreiñ. --Fulup 1 Du 2009 da 12:30 (UTC)\nUr blijadur eo sikour en un doare all, ober a rin ar pezh a c'hellin. --Y-M D 1 Du 2009 da 20:14 (UTC)\nTreiñ[kemmañ ar vammenn]\nUnan bennak a oar penaos e lavarer Hanse e brezhoneg? Saozneg : Hansa/Hanseatic League/ Hanse , alamaneg : Hanse, nederlandeg : Hanze. --Ex-Smith 1 Du 2009 da 18:41 (UTC)\nVallée a ro Hansa, ar stumm latin, evel Europa, Azia, ha kement zo. Ar furañ eo heuliañ anezhañ. --Fulup 1 Du 2009 da 18:55 (UTC)\nTrugarez, pa soñjan n'em boa ket klasket en e c'heriadur.--Ex-Smith 1 Du 2009 da 19:10 (UTC)\n"Hansa" zo henalamaneg. Gwir eo e kaver ur stumm heñvel e latin ar Grennamzer, hogen n'eo ket ur ger latin (sell ouzh an displegadenn er pennad de:Hanse). Ar stumm "Hansa" zo bet implijet amañ e meur a bennad dija (Kiel, Lübeck, Gotland, Szczecin...). --Llydawr 1 Du 2009 da 22:19 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_44_bloaz_2009&oldid=587575 »\nKemmoù diwezhañ degaset d'ar bajenn-mañ d'an 2 Du 2009, da 22:04.


Trizekved pennad — VIII - Wikimammenn\nTrizekved pennad — VIII\nR. Prud’homme, 1903 (p. 353-355)\n◄ Eun taul skoa d’eur mousik. — Monte-Kristo. — Elba Begen ar C’hors. — Piou eo Korsiz Etre Hyer ha Toulon. — Marseilh ! — Eur guden diæz da ziluian ►\nBegen ar C’hors, — Piou eo Korsiz.\nPakan ’reomp hon c’hoan buhan ha buhan, rak hast hon deuz da vont da zellet ar C’hors, a dle bean breman tost d’imp war hon dorn kle,\nHe lost hepken a welomp, da laret eo ar pennad anei an em asten, hag heñ moan-moan, pelloc’h ’vit kær Bastia, war du an hanter-noz. Mes bravan eo ar vegen douar-ze ! Tosenno uhel a zo a-uz da ribl ar mor. O c’hriben, henvel ouz eur c’hein tortennek, a zo alaouret gant banno divezan an heol a *danze mont da guzan en tu all d’ê : larout rafe ’nen eur pikol pez aer o tisplegan he flegio lugernuz.\nMes an tu euz ar meneio a zell ouzimp a deu da duan mui ouz mui gant an devalijen a goue da zerr-noz war o gwiskad koajo. Ha n’eo ’met bravoc’h a ze ar c’heriadenno gwenn a dougont war o c’hrab.\nDiou pe daer gos tourel, hag hi en dismantr, a chom c’hoaz en o zav war gerrek pe war enezenno bihan.\nHola ’vad ! ar wech-man, eun tour neve, uhel, ha tan ebarz. War eun enezennik ive eo azeet, ha tremen a reomp etrezi ha beg an enezen vraz, ar bek a rer anean Kap Kors.\nNa skwizan ket o sellet ouz an holl dreo-ze hag o sonjal ennon ma-unan en o c’hærder dispar.\nKoulskoude, c’hoant d’in da c’hout eun dra bennag euz doare an enezen hag he zud, e tostaan d’eur martolod a welan harpet war gleud-tro al lestr eveldon, hag e stagan da ziviz gantan,\nKoueet mad on : anaveet eo an enezen gant an den-man.\n« Korsiz, emean, a zo tud a zigemer mad : mar get d’o gwelet, e kavfet bepred divræc’h ha kalon digor.\nTreut e vo marteze ar bevans o defo da rei d’ac’h : pollenta, da laret eo iod-kistin, eo a debront ar peur-vuian. Ar zul, avad, e c’hellfet tanva souben fresk, souben græt gant eur c’havr, a vo bet lac’het ar zadorn.\nOuspenn ze, gwin mad a vo roet d’ac’h d’evan, gwin deuz ar gwellan.\nFreuz ive, *aouravalo, figez, sitrons hag all, a vo laket war an daul evidoc’h.\nAn douar, ’barz ar C’hors, a zo fonnus da rei freuz ha kalz a dreo all : gwerz, ’vit-se, na gaver ket d’ê. N’euz ket a hencho braz traoalc’h da vont euz ar mæzio beteg ar c’hærio hag ar porzio mor.\nSetu perak eo paour Korsiz, daoust d’o douaro da vean mad. »\nKalz a dreo all am ije klevet digant ma martolod, panevert e renkaz am c’hwitaat evit mont d’e labour,\n’Keit m’on bet o kauzeal gantan, an euz troet al lestr diwar an hent a heuilhe ’boue ar Stromboli.\nTroet an euz a-grenn war du ar c’huz-heol, hag elæc’h mont ’trezek Gênes ec’h a eün ’trezek Toulon, evit hedan goude douar Frans betek Marseilh.\nMes setu 7 heur, heur ar zalud. D’ar chapel eta evit bean binniget gant Jezuz.\nGoude e tiskennan d’am c’hamprik evit tremen enni ma nozvez divezan.\nAdtapet diwar « https://br.wikisource.org/w/index.php?title=Trizekved_pennad_—_VIII&oldid=104163 »\nKemmoù diwezhañ degaset d'ar bajenn-mañ d'an 13 Gou 2017, da 14:16.


Rouantelezh Unanet an Izelvroioù - Wikipedia\nRouantelezh Unanet an Izelvroioù\nRouantelezh Unanet an Izelvroioù (1815 - 1830) (1839) (e nederlandeg: Verenigd Koninkrijk der Nederlanden, e galleg: Royaume-Uni des Pays-Bas hag en alamaneg: Vereinigtes Königreich der Niederlande) a oa an anv diofisiel graet eus ur stad europat nevez savet diwar un darn eus an Impalaeriezh C'hall kentañ e-kerzh Kendalc'h Vienna e 1815.\nBanniel Rouantelezh Unanet an Izelvroioù\nSkoed-ardamez Rouantelezh Unanet an Izelvroioù\nRouantelezh Unanet an Izelvroioù en Europa e 1815\nAn Izelvroioù, Belgia, Luksembourg ha Limburg e 1839\n1, 2 ha 3 Rouantelezh Unanet an Izelvroioù (betek 1830)\n1 ha 2 Rouantelezh an Izelvroioù (war-lerc'h 1830)\n2 Dugelezh Limburg (Er C'hevredad Alaman war-lerc'h 1839 evel digoll ouzh Waals-Luxemburg)\n3 ha 4 Rouantelezh Belgia (war-lerc'h 1830)\n4 ha 5 Dugelezh Veur Luksembourg (harzoù betek 1830)\n4 Proviñs Luksembourg (Waals-Luxemburg, da Velgia e 1839)\n5 Dugelezh Veur Luksembourg ( Luksemburg Alaman; harzoù war-lerc'h 1839)\nEn glas, harzoù ar C'hevredad Alaman\nE anv ofisiel a voe Rouantelezh an Izelvroioù hag enni e oa douaroù kozh Republik ar Seizh Izelvro-Unanet en hanternoz, re an Izelvroioù aostrian er c'hreisteiz, gant priñselezh Liège. Tiegezh Orange-Nassau a voe lakaet er penn anezhi.\nC'hoant a oa da sevel ur stad padus en hanternoz Bro-C'hall evit harz ouzh strivoù gall da c'hounit tachenn en tu-se. Ha padout a reas ken na em zistagas proviñsoù ar c'hreisteiz da sevel Belgia e 1830.\nKoulskoude ne voe ket anavezet dizalc'hted Belgia gant ar rouantelezh a-raok 1839. Neuze e chomas an anv "Rouantelezh an Izelvroioù" war ar stad a vode proviñsoù an hanternoz. Dugelezh Veur Luksembourg a voe renet gant Tiegezh Orange-Nassau betek 1890 : er bloavezh-se e varvas Gwilherm III ag an Izelvroioù. Pendegwir ne oa ket aotre d'ar merc'hed da ren e Luksembourg abalamour d'al lezenn salek ez eas an Dugelezh Veur gant Tiegezh Nassau-Weilburg, kerent tost eus ur skourr priñsel all ; kement-se a voe graet hervez un emglev en tiegezh Nassau e 1783.\nAdtapet diwar « https://br.wikipedia.org/w/index.php?title=Rouantelezh_Unanet_an_Izelvroioù&oldid=1825375 »\nDernière modification le 11 Gen 2019, à 15:15


Ar Prosez - Wikipedia\nAr Prosez (titl alamanek orin : Der Process, a c'haller skrivañ ivez Prozeß, Prozess pe Proceß) a zo ur romant bet skrivet gant ar skrivagner tchek Franz Kafka. Lakaet eo bet e brezhoneg gant Gérard Cornillet e 2015.\nGolo an embannadur orin.\nEl levr e kont ar skrivagner deomp ar pezh a c'hoarvez gant Josef K. Ur mintin bennak e tihun, ha, daoust ma n'eus abeg ebet, ez eo harzet gant ar polis hag en em gav dirak ar justis. Ne zeuas ket a-benn Franz Kafka da echuiñ ar romant a-raok e varv, ha ne oa ket sañset bezañ embannet. Gant e vignon Max Brod e voe adkavet ar skrid orin, hag embannet e voe evit ar wech kentañ e 1925 (ti-embann : Die Scheide, Berlin). Steuñv al levr ha titloù ar pennadoù a zo bet dibabet gant Franz Kafka, met Max Brod en deus tennet pennadoù chomet diglok.\nTost d'ar gwirvoud eo Ar Prosez, ha pa lenner anezhañ emeur e-kreiz ur gwir brosez, hag aes eo em en santout tost da Josef K. Gwaskus eo aergelc'h al levr : ne weler ket an amzer o tremen, en un doare arouezel eo taolennet ar prosez, daoust ma'z eo kinniget evel ur bazenn ret e buhez Josef K. Ne fell ket dezhañ bezañ tamallet rak digablus eo, setu ma klask ober pep tra evit prouiñ ez eo digablus, met er fin e vo lazhet. Kemend-se en aner, rak, evel ma lavar al livour er romant, ne c'hell ket ar varnerien asantiñ e vefe didamall un den tamallet, ha setu perak e rank an den-se bezañ lazhet.\n↑ Ar Prosez, An Alarc'h, 2015.\nAdtapet diwar « https://br.wikipedia.org/w/index.php?title=Ar_Prosez&oldid=1808266 »\nDernière modification le 12 Her 2018, à 06:34\nKemmoù diwezhañ degaset d'ar bajenn-mañ d'an 12 Her 2018, da 06:34.


diouzhin - Wikeriadur\nSavet diwar an araogenn diouzh hag an dibenn-ger -in\nFurm an araogenn diouzh, displeget er c'hentañ gour unan\nEo, pa lavarign mad; kaout a rea dign beza klevet adarre evel unan-bennag o klemm dre douez skourrou ar guez dero, ha zoken, n'edo ket pell diouzign. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 41.)\n[...] : n'am boa nemet triwec'h vloaz, met karout a raen a greiz kalon ur genvroadez yaouank, ur plac'hig diouzhin e pep keñver, a gave din da vihanañ er mare-se. — (Jarl Priel, Va Zammig Buhez, Al Liamm, 1954, p. 67.)\nMe a ya diouzin ma-unan d'ar re all. — (Jules Gros, Le trésor du breton parlé Première Partie, 1966, p. 136.)\nRe uhel emañ diouzin. — (Jules Gros, Le trésor du breton parlé Première Partie, 1966, p. 137.)\nHag an amzer e-neus greet diouzin. — (Jules Gros, Le trésor du breton parlé Première Partie, 1966, p. 137.)\nNeuze, n'eus mann ebed diouzin ? — (Jules Gros, Le trésor du breton parlé Première Partie, 1966, p. 137.)\nKig na oa ket diouzin, nag uïou na mann. — (Jules Gros, Le trésor du breton parlé Première Partie, 1966, p. 137.)\nAdtapet diwar « https://br.wiktionary.org/w/index.php?title=diouzhin&oldid=250879 »


Keleier Noz du mardi 29 novembre 2016\nGuillaume Auffret, prezidant UDI Yaouank Pariz - Twitter\nDiffusion du mardi 29 novembre 2016 Durée : 9min\nKomzet hon oa deus ar re yaouank an UDI o vont asambles gant Emmanuel Macron. Bet e oamp da welet manifesterien ar servijoù publik. Anv a oa bet graet ivez eus al labourioù bras a vo graet e bourk Lanildut.\nTreiñ a ra kein a ra re yaouank eus an UDI da François Fillon\nDivizet o deus ar re yaouank eus ar strollad politikel da vont asambles gant Emmanuel Macron. Embannet zo bet un destenn ganto d'ar Meurzh 29 a viz Du evit displegañ perak ne vo ket skoazellet François Fillon ganto. Padal e oa dle d'an UDI souten François Fillon rak hennezh eo an hini n'eus gounnezet rak-votadeg an tu dehoù hag ar c'hreiz met "re a-zehoù" eo François Fillon eme Guillaume Auffret, prezidant UDI Pariz ar re yaouank. Gant Guillaume Auffret (skeudenn twitter)\nLenn e galleg ivez : "Les jeunes centristes du Finistère rejoignent Emmanuel Macron !"\nAnkeniet eo sindikadoù ar gargidi gant kinnigoù François Fillon\nSevel a ra sindikadoù ar servijoù publik a-enep da ginnigoù François Fillon. Ar c'hoant a zo gant penn an tu dehoù e vefe lemet 500 000 post labour er frammoù publik. Spontus eo da glevet seurt kinnig evit ar CGT, an FSU, Solidaires hag ar FAFP. Galvet o doa ar pevar sindikad-se da vanifestiñ. N'o deus ket graet berzh bras : 500 e oant e Pariz da skouer ha pemp hepken e Karaez. Deuet e oa da skouer Jo Barré, goprad e Poc'her Kumuniez ha dilennad ar gopridi e anv ar CGT. Gant Jo Barré.\nReneveziñ bourk parrezioù Penn-ar-Bed\nKinniget e oa bet daou vloaz-so gant departamant Penn-ar-Bed da gumunioù bihan ar vro kaout ur yalc'had arc'hant a-benn ober labourioù koustus. Respontet e oa bet gant un toullad anezho d'ar galv "AMI" (Appel à manifestation d'intérêts). Roet zo bet betek 100 000 euro da 33 kumun. Aozet e oa bet un emvod ar sizhun-mañ gant maered ar parrezioù-se ha dilennidi an Departamant evit gouzout e pelec'h e oa en em gavet pep a raktres. Raymond Mellaza, maer Lanildut, n'oa displeget e vo roet lañs d'al labourioù e miz Ebrel a zeu. Gant Raymond Mellaza.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/88 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/88\nlavaraz dezhe : Daoust ha c’houi ive a zo hep ententamant ? Ha na gomprenit-hu ket penaos kement tra a-ziaveaz hag a antre en den, na hell ket souilla anezhan ? (19) Rag na antre ket er galon, mes er c’hov, a be leac’h e kwez el leac’h distro, o rei da anaoud ez eo disouillet pep seurt boued. (20) Lavaret a rea eta : Ar pez a zeu er meaz euz an den, setu eno ar pez a souil an den. (21) Rag a ziabarz, da lavaret eo, euz a galon an dud, eo e teu ar zonjezonou fall, an avoultriachou, al libertinach, (22) al lazerezou, al laeronsiou, an avaristed, ar fallenteziou, an dromplerez, al lubricite, ar zellou leun a anvi, an drouk-komzou, an ourgouil, ar follentez. (23) An holl viçou-ze a zeu euz an diabarz, hag a souil an den.\n(24) Ha goude, o veza eat kuit ac’hane, ez eaz var bord douar Tir ha Sidon ; hag o veza eat en eun ti, e felle dezhan na vije kement-se gouezet gant den e-bed ; mes ne hellaz ket beza kuzet.\n(25) Hag eur vreg, hag a oa dalc’het he merc’h gant eur spered impur, o veza klevet komz anezhan, a zeuaz hag en em daolaz d’he dreid. (26) Ar vreg-se a oa Grekes, ginidic euz a Syrophenisia ; hag e pedaz anezban da gas an drouk-spered er meaz euz he merc’h. (27) Ha Jesus a lavaraz dezhi : Lez da genta ar vugale da gaoud ho gwalc’h ; rag n’eo ket deread kemeret bara ar vugale, hag he deurel d’ar chass bihan. (28) Mes hi a respontaz hag a lavaraz : Gwir eo, Aotrou ; koulskoude ar chass bihan a zebr, dindan an daol, bruzunenou ar vugale. (29) Neuze e lavaraz dezhi : Abalamour d’ar gomz-se, kea ; eat eo an drouk-spered er meaz euz da verc’h. (30) Ha pa oe distroet d’he zi, e kavaz e oa eat an drouk-spered kuit, hag he merc’h gourvezet var ar gwele.\n(31) Ha Jesus, o veza kuiteet broiou Tir ha Sidon, a zeuaz beteg mor Galile, en eur dremen dre vro Decapolis.\n(32) Hag e oe digasset dezhan eun den bouzar, hag a oa dalc’het en he gomz ; hag e pedent anezhan da astenn he zaouarn varnezhan. (33) Hag o veza tennet anezhan a-gostez euz a-greiz ar bobl, e lekeaz he vizied en he ziou-skouarn ; hag o veza kemeret cranch, e touchaz ouz teod an den-ze. (34) Neuze, o sevel he zaou-lagad etrezeg an env, ec’h huanadaz hag e lavaraz dezhan : Effatah, da lavaret eo, Digor. (35) Ha rag-tal he ziou-skouarn a\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/88&oldid=125689 »


Danevell 14 (live Lennegezh lise) - Paour-kaezh Aldo (Skrid)\nDanevell 14 (live Lennegezh lise)\nSetu un istor a-vremañ, un istor trist ha gwirion, hag a sell ouzhoc'h kement hag ouzhin, hini Adolf ar skinhead eo.\nUr paotr desavet mat e oa, diskennad ur familh skinhead a feiz vat. Aldo a veze graet anezhañ gant e vignoned. A-viskoazh e oa bet disheñvel diouzh paotred e ouenn : labourat mat en doa graet er skol ha vejetarian e oa; hogen ne oa ket kement-se ar grevusañ hervez e familh : ne gomprene mui Aldo pal ar vuhez. Ne felle mui dezhañ tremen nozvezhioù laouen gant e dad o skeiñ gant an Arabed hag ar re Zu, evel ma raent un nebeud bloavezhioù 'oa. Distrujañ beredoù zoken ne lakae mui anezhañ da c'hoarzhin. C'hwezek vloaz e oa neuze, ha kollet en doa ar feiz dija.\nE-pad pell e klaskas e dud un diskoulm d'ar c'hleñved-se, betek mont da gaout medisined e-leizh, met en aner, rak ne voe kavet diskoulm ebet gant ar re-se kennebeut.\nUn deiz ma oa e dad o lemmañ e gontell, e teuas tre e kambr Aldo evit komz gantañ diwar-benn e gudenn, hag e lavaras dezhañ :\n« Aldo ! Petra a c'hoarvez ganit ? O treiñ da fall emaout, ha dipitet-bras on gant da emzalc'h. Displeg 'ta, displeg din ar pezh a c'hoarvez ! N'out ket laouen ganeomp ? Ne gav ket deomp e vijemp bet kasaus ganit : d'az eizh vloaz out bet aotreet da vutuniñ, d'az tek vloaz hon eus laosket ac'hanout da lazhañ un den da-unan-penn, ha d'az taouzek vloaz hon eus kaset ac'hanout d'un ti-krampouezh. Me 'gav din omp bet tud reizh ha jentil a-walc'h. Koulskoude hor bije gellet bezañ drouk. »\nKerkent ha ma echuas gant ar frazenn-se e kounnaras an tad, hag e troc'has beg e viz gant e gontell. Aldo a chomas astennet war e wele, mut ha parfet, o vutuniñ un iskis a sigaretenn. Kregiñ a reas an tad d'e gunujenniñ, hogen difiñv e chomas Aldo da sellet, sebezet gant ar moged liesliv o tont er-maez eus e c'henoù. Kriz da vat ez eas penn an hini kozh, lufrus e zaoulagad. Kregiñ a reas da valbouzat en ur youc'hal outañ :\n« Sell penaos out bremañ, gant da vlev hir ha da sandalennoù, ha "frankiz" eo an dra-se marteze ? E-kerz an devezh ne rez mui nemet selaou Ravi Shankar hag Alan Stivell ! Ne gav ket dit eo poent paouez gant ar sotonioù-se ? Bemdez e lakaez da vamm da leñvañ ganto ! Ma'z eo leun da benn a deneridigezh eo pase poent dit kuitaat an ti-mañ, diouzhtu ! » Bannañ a reas e gontell etrezek an nor, ha redek kuit er-maez eus ar gambr.\nSevel a reas Aldo goustad diwar e wele ha kemer e sac'h, e c'hitar hag un nebeud aferioù en armel. En ur guitaat e gambr e skuilhas ur voutailhad dour javel war banniel Bro-C'hall stag ouzh an nor hag e lakaas en e c'hodell kontell e dad a oa plantet enni. Kuitaat a reas ar gêr en ur c'hoari biz-meud.\nA-benn disoñjal ar gerseen-se e tivizas Aldo cheñch buhez, hag eñ ha mont da vevañ gant un nebeud tud en ur gevredigezh hippi e Bro-Ardech. Eno e veve er peoc'h hag er sioulder, leun a levenez hag a garantez en e galon.\nE-kerz un nozvezh ma oa an holl e-tal an tan o kanañ hag o tañsal e teuas dezho ar soñj da vont da Vro-Nepal d'ober ur veaj sevenadurel.\nA-barzh kas ar mennozh-se da vat e voe ret dezho labourat un tammig. Un nebeud anezho a yeas d'ar marc'had da werzhañ bravigoù perlez, pe fourmaj ar givri savet ganto evel ma rae Bleunienn Laouen hag he gwaz Akwarium Kan-Ibiskus. Aldo a zivizas ober evelto hag a savas ur stalikez e marc'had ar vourc'h. Eno e klaskas gwerzhañ ur re Rangers ruz, kontell e dad, an nounchakoù hag ar pennbazh a oa bet profet dezhañ evit e bemzek vloaz, ha swastikaoù e makrame (neud plezhennet), rak ne ouie ober nemet an dra-se. Mendare hag-eñ ne blijas ket ar stalig kalvezerezh-se, rak a-raok fin ar c'hentañ mintinvezh e teuas davetañ un ugent bennak a dud, bizhier ha filzier ganto. N'en doa ket bet amzer ar paourkaezh Aldo da dennañ reizh war e anal c'hoazh, m'en en gavas ledet war al leur. Unan bennak a stlejas anezhañ betek an ti-gar hag a daolas anezhañ en tren kentañ davet Forzhpelec'h.\nBloñset, bronduet e pep lec'h e oa ar paourkaezh Aldo, torret dezhañ ur vrec'h, dizantet e c'henoù, diroget e zilhad, aet du e fas gant al loustoni. Goude ur prantadig e voe skarzhet diouzh an tren. Anavezout mat a rae an ardremez peogwir e oa distroet dres d'al lec'h en doa kuitaet un nebeud mizvezhioù 'oa. E Panarvili e oa erru ar paotr en-dro. Ruzañ a reas e gorf a-hed an devezh davet ul lec'h, met ne ouie dare pehini. Neuze, deuet an noz ez eas da c'hourvez dindan ur pont. E-pad pell e chomas da sellet ouzh ar gouleier o lufrañ en dour, ken brav, adsked o sklêrijenn o tremen dre e... votoù toull.\nE-unanig en em sante ar paourkaezh Aldo, zoken pa zeue chas da staotat warnañ : pegen madelezhus a oant memestra, dont d'e dommañ e-giz-se.\nA-us dezhañ, war ar pont, e oa tabut etre archerien ha tud yaouank; klevout a rae anezho o redek hag o youc'hal. Pellaat a reas an trouz kerkent ha ma voe lazhet gouleier ar gêr vrein-se.\nYen e oa dezhañ, ha ne oa ki ebet tro-war-dro. Setu e tastumas tro-dro dezhañ kement tra a c'hellfe bezañ implijet da zerc'hel gwelloc'h ouzh ar yenijenn. E-keit ma oa-eñ o tispegañ ur skritell, warni bruderezh evit ar stourm gouenngas, e teredas un den mezv-dall, ur skinhead. Chom a reas a-sav dirak Aldo da sellet pizh outañ. A-daol trumm e savas Aldo gant al levenez hag e klaskas ober jestroù en ur gomz outañ, met dizantet e oa, ha digomprenus a-grenn e gomzoù. An istrogell a-dal dezhañ a sellas ouzh ar skritell a oa etre daouarn Aldo, hag ur barrad fulor a grogas ennañ, ken spontus 'oa dezhañ gwelet un den du, na gomze ket galleg, o tistagañ ar skritelloù bet staget gant kement a galon gantañ. Taget en em santas ar penn-beulke-se o welet Aldo o kenderc'hel gant e jestroù, neuze e skoas gantañ, hag e sachas anezhañ betek ar ribl. Sellet a reas Aldo outañ, truezus, un daeraouenn o tiverañ eus korn e lagad. Egile a sellas outañ a-raok e vountañ er stêr.\nSetu penaos ec'h echuas buhez ar paourkaezh Aldo, marvet evel re a dud.\nE vuntrer a vanke penn e viz dezhañ.\n© 1995-2002 Julien Beloni, Embannadurioù an Hemon, Skolaj Diwan, straed Gay Lussac, F-29480 ar Releg Kerhuon, Breizh, Europa.


Manifestadeg e Naoned d’an 29 a viz Gwengolo\nADUNVANIÑ : BETEK AN TREC’H ! Deomp-ni d’en em aozañ evit kas an adunvanidigezh da benn, den na raio en hor plas. War bep tachenn ez eus da c’hounit evit hor yezh: deskadurezh, panellerezh, mediaoù, statud ar brezhoneg. Ar gwir hon eus da zivizout ha d’ober gant ar yezh e fell deomp. Deomp-ni neuze da […]\nE Breizh emañ al Liger-Atlantel met difennet e vez ar brezhoneg atav ! Gant stourm ar Vreton·ez·ed eo e vez adperc’hennet hon yezh hag ez eus bet gounezet panelloù hent divyezhek e kumunioù ha departamantoù Penn-ar-Bed, Aodoù an Arvor hag ar Mor-Bihan. Un diviz a zo bet kemeret gant ar Stad da heul meur […]\nStaj disentiñ : Penaos stourm evit ar Brezhoneg ? D’ar 1añ a viz Gwengolo\nNac’het d’al liseidi ha d’ar skolajidi tremen o arnodennoù e brezhoneg, ñ difennet, brezhoneg kazi ezvezant er skolioù-meur, politikerezh kreñv ebet evit hon yezh… Trawalc’h ! Ha fellout a ra deoc’h stourm evit hor yezh ? Kinnig a ra strollad Ai’ta ! binvioù pleustrek evit an holl re o deus c’hoant d’ober traoù vit ar […]\nTremenet eo bet an arnodenn matematik e brezhoneg ar mintin-mañ gant liseidi zo eus Lise Diwan Karaez. Kengred omp ganto. Reizh eo o intrudu rak ez a a-enep an droukzifoc’hioù a vez gouzañvet gant ar geodedourien a ra gant ar brezhoneg er skol hag er vuhez pemdeziek. Ur gwir eo ouzhpenn-se. Enskrivet eo e mellad […]


Région_Bretagne - Koulzad brudañ : kemerit kentelioù brezhoneg !\n« Dleet e vije bet dezhi kemer kentelioù brezhoneg marteze ! » a c’haller lenn war skritell Ofis ar brezhoneg, ma weler ur plac’h yaouank o tiskouez un tatou merket warnañ « Queen Hamann » (Kouign Amann skrivet fall). Gant Ofis publik ar brezhoneg e vez aozet ingal koulzadoù brudañ bras e Breizh, evit reiñ c’hoant d’an oadourien da gregiñ gant kentelioù deskiñ brezhoneg. Evit ar c’houlzad-mañ ez eus bet tennet 900 skritell vras a c’haller gwelet e rouedadoù kledourennoù bus departamantoù Penn-ar-Bed, ar Mor-Bihan hag al Liger-Atlantel. Ouzhpenn 220 kumun a gemer perzh er bloaz-mañ er c’houlzad brudañ evit kelaouiñ an dud dre skritelloù pe follennoù-pleg. Dav menegiñ e vo amprouet un hentenn nevez e Kornôg Kreiz-Breizh : gallout a raio an deskerien dibab ar « pakad brezhoneg » ha mont da gentelioù noz ha da stajoù dibenn-sizhun war un dro.\nSifroù ar c’helenn d’an dud deuet\n- 3400 a dud zo enskrivet er c’hentelioù sizhuniek d’an oadourien\n- Gant 250 stajiad er bloaz-mañ e weler nag a startijenn zo gant ar stummadurioù hir\n- Ouzhpenn 1000 a dud zo bet o priziañ o live brezhoneg dre dremen un Diplom Barregezh war ar Yezh : berzh a ra an diplom Stad-se.\nUn aozadur publik eo a zo bet krouet gant ar Stad, Kuzul-rannvro Breizh, Kuzul-rannvro Broioù al Liger ha Kuzulioù-departamant al Liger-Atlantel, ar Mor-Bihan, an Il-ha-Gwilen, Aodoù-an-Arvor ha Penn-ar-Bed.\nTags : Formation Langues De Bretagne Breton\nPublié le Tuesday, September 16, 2014


Black Mirror (Melezour du) zo ur stirad skinwel skiant-faltazi saoz krouet gant Charlie Brooker, gant Charlie Brooker hag Annabel Jones evel produourien. Ar stirad a zo unan oc'h implij kalz ar fent du, o vurutellañ ar gevredigezh a-vremañ dre sell an teknologiezhoù nevez. Pep lodenn a zo distag, hag a dremen pe en amzer vremañ pe en un dazont tost. Ar wech kentañ ma voe skignet ar stirad er skinwel a voe war Channel 4, e miz Kerzu 2011. E miz Gwengolo 2015, Netflix a brene ar stirad, koumanantet e oa bet 12 lodenn met a-benn ar fin e voe rannet an 12 a div heuliad 6 lodenn. Ar pevare heuliad a voe embannet d'an 29 a viz Kerzu 2017.\nBlack Mirror a oa bet awenet gant ar stiradoù doare antologiezhoù evel The Twilight Zone, ar re-se a oa deuet a-benn da gaout ur sell burutellus hag a-vremañ, hep bezañ c'hwennet. Brooker en devoa savet Black Mirror evit lakat war-wel penaos e oa deuet Mab-den da vezañ e-dalc'h ouzh an teknologiezhoù, o sevel istorioù mennet gant ar soñj "the way we live now – and the way we might be living in 10 minutes' time if we're clumsy."\nAr stirad a zo bet degemeret mat hag a zo deuet a-benn da dreuziñ harzoù ar Rouantelezh-Unanet evit tizhout ar bed, dreist-holl Stadoù-Unanet Amerika goude bezañ bet ouzhpennet war Netflix e miz Kerzu 2014. E 2017, an teir lodenn "San Junipero" o devoa degaset un enor d'ar stirad Black Mirror ur primetime Emmy Award, evit un "Outstanding Television Movie and Outstanding Writing for a Limited Series, Movie, or Dramatic Special" evit Brooker.\nAdtapet diwar « https://br.wikipedia.org/w/index.php?title=Black_Mirror&oldid=1908441 »\nDernière modification le 5 Eos 2021, à 15:58\nKemmoù diwezhañ degaset d'ar bajenn-mañ d'an 5 Eos 2021, da 15:58.


France Bevk - Wikipedia\nFrance Bevk (17 Gwengolo 1890 e Zakojca - 17 Gwengolo 1970 e Ljubljana) a oa ur skrivagner eus Slovenia.\nGanet e voe en ur geriadenn vihan eus kontelezh Gorizia a oa da neuze ul lodenn eus Impalaeriezh Aostria-Hungaria. Mont a reas da gelenner. Goude ar Brezel-bed Kentañ e labouras evit kazetennoù hag en em staliañ a reas e Gorizia a oa hiviziken en Italia. Abalamour d'e obererezh politikel ha sevenadurel e rankas kuitaat Italia e 1935 ha mont da chom da Ljubljana, e Rouantelezh Yougoslavia. Eno e tarempredas skrivagnerien hag arzourien all. Abaoe e yaouankiz e skrive barzhonegoù. Er bloavezhioù 1930 e tapas brud gant e romantoù a daolenne stourm ar slovenegerien en Italia, a-enep renad faskour Mussolini. E romant anavezetañ eo Kaplan Martin Čedermac (1938), ma kont buhez ur beleg katolik eus minorelezh slovenek Italia.\nPa voe aloubet Yougoslavia e miz Ebrel 1941 e voe rannet Slovenia etre ar Reich alaman hag Italia faskour. Toullbac'het e voe France Bevk gant an alouberien italian. E 1943 e tec'has diouzh ar prizon ha mont a reas da stourm asambles gant ar Bartizaned sloven. E dibenn an Eil Brezel-bed en em stalias e Trieste met buan a-walc'h e tistroas da Ljubljana. Dont a reas da vezañ unan eus izili Akademiezh Sloven ar Skiantoù hag an Arzoù. Div wech e tapas ar Priz Prešeren gant e levrioù, e 1949 hag e 1954. E dibenn e vuhez e savas levrioù evit ar vugale. Ur skrivagner puilh e oberennoù e voe, pa pa skrivas ouzhpenn 100 levr.\nAdtapet diwar « https://br.wikipedia.org/w/index.php?title=France_Bevk&oldid=1814636 »\nKemmoù diwezhañ degaset d'ar bajenn-mañ d'an 12 Kzu 2018, da 11:42.


Brezel an Tri Sancho - Wikipedia\nBrezel an Tri Sancho\nBrezel an Tri Sancho a vez graet eus ur brezel a c'hoarvezas entre ar bloavezhioù 1065 ha 1067 en douaroù a zo hiziv e proviñsoù Burgos ha La Rioja, etre tri roue an teir rouantelezh, anvet Sancho o-zri, da lavarout eo Sancho Garcés IV Navarra, Sancho Ramírez Aragón ha Sancho II Kastilha, hag a oa kendirvi ha mibien-vihan da Sancho III Navarra.\nAnavezet eo ar brezel dre ur skrid eus an XIIIvet kantved, anvet Primera crónica general.\nTarzhañ a reas ar brezel abalamour d'ar bec'h a veze abaoe rannet rouantelezh Sancho Veur e 1035, abalamour ma en doa laosket Fernando Iañ Kastilha douaroù eus Kastilha gant e vreur García III war-lerc'h Emgann Tamarón. Neuze e oa an tu kreñv gant Navarra, met kemm a c'hoarvezas e 1065, pa varvas ar roue Fernando Iañ Kastilha.\nHennezh a oa deuet a-benn da unaniñ dindan e gurunenn rouantelezhioù Kastilha ha Leon. Pa varvas e voe rannet e rouantelezh etre e vibien. Gant Sancho e oa aet Kastilha, ha c'hoant en doa da greskiñ e rouantelezh gant Bureba hag Alta Rioja. Gounezet e oant bet gant e dad Fernando koulskoude diwar-goust ar Galifelezh, hogen roet en doa anezho d'e vreur henañ García Sánchez III Navarra, tad Sancho IV.\nEn em sevel a reas ar bobl e darn eus an douaroù-se ouzh gouarnamant Navarra ha goulenn a reas digant roue Kastilha kemer o zoleadoù en-dro en e rouantelezh, ken na darzhas ar brezel.\nSancho II Kastilha a c'hoantaas kemer douaroù ar Bureba hag ar Rioja Alta, a oa d'e genderv Sancho Garcés IV Navarra. Goude krogadoù war an harzoù gant bagadoù armet roue kastilha e c'houlennas Sancho Garcés skoazell digant e genderv Sancho Ramírez Aragón.\nEl Cid a gemeras perzh en darn eus an emgannoù da skoazellañ Sancho II de Castilla.\nEchuiñ a reas ar brezel e 1067 hep trec'hour ebet. Sancho II Kastilha arrebató a Navarra La Bureba, komark ar Montes de Oca ha Pancorbo.\nAdtapet diwar « https://br.wikipedia.org/w/index.php?title=Brezel_an_Tri_Sancho&oldid=1824969 »\nIstor Spagn en XIvet kantved


Ar Gelveneg - Wikipedia\nAr vag Ar Gwenodenn e porzh ar Gelveneg\n2 681 ann. (2019)\n1 090 ann./km²\n47° 47′ 46″ Norzh\n4° 16′ 57″ Kornôg / 47.796111, -4.2825\nAr Gelveneg a zo ur gumun eus ar Vro Vigoudenn e kanton Pont-'n-Abad, e departamant Penn-ar-Bed, e mervent Breizh.\nBenet : ouzh 1 en aour e grank en gul dehaouiet gant ur c'havr-vor gevliv ; ouzh 2 en gul e vag-pesketa en aour ; e sourin gommek etre argant ha glazur balirant.\nKrouet eo bet ar gumun er bloavezh 1880, ha chomet eo ar c'huzul en tu kleiz betek 1995. Da gentañ ar strollad "radikal" a zo bet e penn etre 1880 ha 1935, war-lerc'h eo deuet ar gomunisted betek ar bloavezh 1977, goude-se eo bet dilennet ar Strollad Sokialour Gall, chomet e penn an ti-kêr betek 1995. Evel-just etre an hañv 1940 hag hini 1944 e oa bet aloubet ar gumun gant an Alamaned, ha lakaet ur maer a-du ganto er penn.\nAn traoù-se a ziskouez splann, pa ne oa er prantad-se tost nemet brezhonegerien er Gelveneg betek an Eil brezel-bed, ne oa ket ar re-mañ a-enep ar Repulbik, met Republikaned kendrec'het ha kalonek, daoust d'ar gaou graet d'ho yezh gant jakobined dall Pariz, dallet gant mennozhioù kaer hag a oa ivez re ar Gelvenegerien! Koulskoude a veze graet "Plouked" pe "chouaned" outo, gant pennoù bras pe bihan diskennet eus Pariz gant o bragoù berr ha mennozhioù ken berr all. Souezhet e vezer pa weler pegement a sotonioù pa n'eo ket torfedoù a veze graet a-hed an Istor gant tud gant mennozhioù kaer!\nHa ne oa ket ken aes-se bezañ republikan e 1880, rak divizet e oa bet adsevel ar Republik er bloavezh 1875 war-bouez ur vouezh hepken! An tu dehoù ne oa ket a-du evit ar Republik d'ar mare-se, setu ma ne vijfe ket bet anezhi ma vije aet an trec'h gantañ. Setu, trugarez d'ar vrezhonerien gozh, difennerienn gwirion hag hael ar Frankiz, an Ingalded hag ar Vreudeuriezh, ha ne zelezent ket ar c'homzoù kriz ha divalav a gouezhe warno eus genoauioù diouiziek ha rok pennoù bras ar galloud.\nAnat eo, e 1995, oa deuet an tu dehoù da vezañ republikan ivez, rak cheñchet o deus o mennozhioù dreist-holl war-lerc'h an eil brezel bed.\n161 gwaz eus ar gumun, d.le. 3,64% eus he foblañs e 1911, a gollas o buhez abalamour d'ar brezel.\nManer kergozh; porzh-mor;mirdi ar peskerezh. beg Men-Meur; an aod-wenn;tachenn-kamping; Goudor ar Vartoloded; CLC:(Centre des Loisirs et de la Culture);Kreizenn Multimedia\nKarrnijour e oa. Mervel a reas e miz Gouere 1918, e-pad ar Brezel-bed kentañ\nD'ar 4 a viz C'hwevrer 2006 e oa bet votet ar garta Ya d'ar brezhoneg gant kuzul-kêr ar gumun.\n(br) ar Gelveneg war lec'hienn Geobreizh\nAdtapet diwar « https://br.wikipedia.org/w/index.php?title=Ar_Gelveneg&oldid=1971192 »


Vicente Aleixandre e 1977\n26 a viz Ebrel 1898\n13 a viz Kerzu 1984\nPremio de la Crítica (1963) ha (1969)\nPriz Nobel al lennegezh (1977)\nVicente Aleixandre a oa ur barzh spagnol ganet e Sevilla d'ar 26 a viz Ebrel 1898  ha marvet e Madrid d'an 13 a viz Kerzu 1984. Klañv-bras e voe e-pad Brezel Spagn. Eus tu ar Republik e oa. E 1949 e voe degemeret en Akademiezh Spagn . Bet en deus priz Nobel al lennegezh e 1977.\nDario Puccini, La parola poetica di Vicente Aleixandre, Bulzoni,1971.\n↑ Dario Puccini, Le Romancero de la résistance espagnole – anthologie poétique bilingue, Embannadurioù François Maspero, Pariz, Bro-C'hall, 1976, p. 450\nAdtapet diwar « https://br.wikipedia.org/w/index.php?title=Vicente_Aleixandre&oldid=1650854 »\nKemmoù diwezhañ degaset d'ar bajenn-mañ d'an 5 Gou 2015, da 15:47.


Pajenn:Perrot - Bue ar Zent.djvu/285 - Wikimammenn\nPajenn:Perrot - Bue ar Zent.djvu/285\nD’ar Yaou-Gamblid, goude koan, Hon Zalver Jezuz-Krist a bignas en liorz Jetsemani da dremen an noz.\nEno, epad ma vorede e ziskibien, e pedas e Dad gwalc’h e galon. Ter gwech e c’houlennas ma vije pellaet dioutan kalur e boaniou. Ha koulskoude, nebeut arôk, e lavare en devoa mall da welet ar pred-ze o tont. Gervel a rê ar maro « e heur, » ha mall en devoa d’he c’hlevet o son ; gervel a rê ar maro « e vadeziant, » ha mall en devoa da gaout anezi ; gervel a rê ar maro « e galur, » ha mall en devoa da evan anezan. Ha breman, p’eman an heur-ze o vont da zon, p’eman ar c’halur-ze warnez bezan kinniget d’ezan, p’eman ar vadeziant-se o vont da vezan roët d’ezan, e karfe gwelet e Dad ouz o fellât dioutan ?\nDaoust hag ar c’hoant-se da vervel, evit salvi an dud ha digoll e Dad, a vefe o vont da dremen d’ean breman ? Nan. E zonj a zo bepred digoll Doue e Dad eus an dismeganz grêt d’ezan dre ar pec’hed. E c’hoant eo digeri d’an den doriou ar baradoz, prennet dre ar pec’hed ; unani an nenv hag an douar ha lakat adarre da ren etreze an urz vat hag ar peuc’h. Mes evit e youl da vezan bras, e c’hoant da vezan start, e zonj da vezan don, n’hell ket miret ouz e galon da grenan rak ar boan, nag ouz e spered da spontan rak ar maro, rak gwir den eo, hag an den, dre natur, en deus aon rak ar boan ha spont rak ar maro, o vezan n’eo ket bet krouet nag evit an eil nag evit egile eus an daou dra-ze.\nJezuz-Krist en Jetsemani a zo poaniet,\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/285&oldid=140540 »


Pajenn:Morvan - Buez ar Zent, 1894.djvu/529 - Wikimammenn\nPajenn:Morvan - Buez ar Zent, 1894.djvu/529\n29 a C’houere\nsantez martha, guerc’hez\ndevoue ann eur da zigemeret anezhan enn he zi, hag eunn droiad dreist ar re all ez oa prez varnhi o klas aoza eunn tamm boued d’ezhan. Epad ann amzer-ze, Mari-Madalen, he c’hoar, a jome azezet eharz treid Jezuz gant aoun rak koll eur ger euz ar pez a lavarje. Abarz ar fin Martha en em glemmaz ouz hor Zalver abalamour ne zave ket he c’hoar d’he zikour. Mes Jezuz a respountaz d’ezhi raktal : « — Martha, Martha, poan ha tregas a gemerit gant kalz a draou, ha goulskoude n’ez euz nemed eunn dra hag a ve red. Mari e deuz choazet evithi al lodenn vella, hag al lodenn-ze ne vezo ket lamet diganthi. »\nPrest goude e klanvaz Lazar, ha kerkent he c’hoarezed a gasaz kemennadurez d’hor Zalver, enn eur lavaret d’ezhan : « — Mestr, ho mignoun a zo klanv. » Mes Jezuz a zaleaz eunn tammik da vont da Vethanii, ha pa erruaz eno Lazar a ioa dija maro hag enterret. Neuze Martha a lavaraz d’hor Zalver : « — Mestr, ma vijac’h bet ama, va breur ne vije ket bet marvet ; mes brema zoken em euz esper da velet anezhan o tistrei e buez ; rak gouzout a rann oc’h sur ato da obten digant Doue kement tra a c’houlennit diganthan. » Jezuz a respountaz d’ezhi ker buhan : « — Ho preur a zavo adarre euz a varo da veo. » « — Ia, eme Vartha, her gouzout a rann, da fin ar bed asambles gant ann dud holl. » « — Me, eme hor Zalver, eo ann hini a zav euz ar stad a varo hag a ro ar vuez ; ann nep a gred ennon-me a vevo c’hoaz hag e ve dija maro, hag ann nep a zo beo hag a gred ne varvo ket evit ato. Kredi a rit-hu ann dra-ze ? » « — Ia, eme Vartha, kredi a rann eo c’houi ar C’hrist, guir Vab Doue, a zo deuet euz ann env var ann douar evit hor zavetei. » Var gement-ma Jezuz a ieaz d’ar bez, hag a lakeaz Lazar da zevel ac’hano leun a vuez, ha ker iac’h ha biskoaz.\nC’houec’h devez araok he basion, hor Zalver a oue pedet da goania e Bethanii, e ti Simon ann den lor, ha Martha a ioa o servicha taol. Epad ar goan-ze eo e skuillaz Mari-Madalen louzou a c’houez vad var benn Jezuz, hag ann dra-ma a lakeaz Judas da egari ha da lavaret :\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/529&oldid=137747 »


Gevelladennoù hag darempredoù etrebroadel - Ville de Quimper (BZH)\nVous êtes ici : Degemer | Ti-kêr | Gevelladennoù hag darempredoù etrebroadel\nMise à jour le : 12.12.2011 | 10h14\nGevellet eo Kemper gant Remscheid (Alamagn), Luimneach-Limerick (Iwerzhon), Ourense (Spagn), Lavrio (Gres) ha Foggia (Italia).\nE Nordrhein-Westfalen, e kornôg Alamagn, emañ Remscheid, zo ur c’hoad bras-meurbet tro-dro dezhi. Remscheid, a voe gwechall kavell an houarn hag an artizanerezh goveliet, zo ur pol a bouez evit a sell ouzh greanterezh alaman ar binvioù, ar sevel mekanikerezh, hag ivez ur pol kenwerzh ha servijoù.\nE-leizh a draoù dibar a ginnig Remscheid d’he gweladennerien evel : Mirdi Broadel Röntgen, Mirdi Broadel ar Binvioù, karterioù istorel kozh Lennep, ar pont hent-houarn uhelañ eus Alamagn, ar Mirdi Rannvroel hag all…\nAn ardremez zo ur prof hep e bar ken evit ar 126 000 a dud zo o chom e Remscheid ken evit ar veajourien. En em astenn a ra pennoù koad Bro Verg en holl garterioù kêr zo goloet an traoñiennoù hag ar rozioù anezhi gant parkeier ha pradoù.\nKreñv gant 40 bloavezh a skiant-prenet hag ur c’hant ezel bennak eo oberiant-kenañ ar c’hevelladenn gant Remscheid. E-leizh a eskemmoù etre ar skolioù hag a eskemmoù sevenadurel a vez graet bep bloaz. Da bont ar C’horroidigezh e vez lakaet al liammoù a vignoniezh da badout gant ar familhoù alaman ha breton dre ma’z eont an eil re hag ar re all d’en em weladenniñ. An abadennoù sport, evel Stampadoù ar Bradenn, zo un digarez evit Rederien ar Bradenn hag ar rederien war droad eus Remscheid d’en em gavout asambles en-dro d’ur sport int holl entanet gantañ.\nLec’hienn poellgor gevelliñ Kemper-Remscheid : http://www.quimper-remscheid.eu\nSellit ouzh lec’hienn ofisiel Remscheid : http://remscheid.de\nLuimneach-Limerick zo ar gêr vrasañ war an aod e kornôg Iwerzhon. Ar gêr-se, war un dro sez an eskibien, porzh, pol greantel e-kreiz ul lec’h kej a c’hoarvez eus douarhentoù ha hentoù-houarn, a liamm proviñsoù su ha kornôg ar Republik etrezo.\nGant 75 000 a annezidi ez eo Luimneach-Limerick ur gêr-benn rannvroel vras. Savet eo bet war glannoù reter ha kornôg ar stêr Sionainn-Shannon, zo war-hed 90 kilometr war-bouez nebeut diouzh ar Mor Atlantel ha war-hed 27 kilometr diouzh aber Sionainn-Shannon.\nLec’hiet-kaer eo Luimneach-Limerick evit mont da weladenniñ ar gweledvaoù brudetañ eus Iwerzhon hag ar monumantoù istorel e su hag e kornôg ar vro. Cill Airne-Killarney, Boirinn-Le Burren ha Conamara a c’haller gweladenniñ en un devezh. Stank eo an ilizoù, an abatioù hag ar manatioù kozh, ouzhpenn, el lec’hioù tro-war-dro kêr hag en he c’hontelezh.\nHentoù-houarn war-eeun a liamm kêr gant Dulenn, Ros Láir-Rosslare, Port Láirge-Waterford ha Corcaigh-Cork. Abaoe m’eo bet diorroet aerborzh etrebroadel Sionainn-Shannon eo bet kresket brud Luimneach-Limerick.\nSellit ouzh lec’hienn ofisiel Luimneach-Limerick: http://www.limerick.ie\nGant he 108 000 a annezidi, Ourense zo an trede kêr e Galiza gant he foblañs ha pennlec’h ar broviñs zo anvet evelti.\nKavell ar sevenadur galizat eo Ourense. Er mirdi e virer e-leizh a vinvioù eus henoadvezh ar maen, testenioù eus ur binvidigezh arkeologel pouezus. War-lerc’h ar Romaned o doa savet kêr e oa chomet e-leizh a aspadennoù, en o zouez ar pont Vella a dremen dreist ar stêr Miño-Miro. Er Grennamzer eo e kemeras kêr he lañs da vat, evel ma tiskouez meurded iliz-veur San Martiño (Sant Varzhin).\nOuzhpenn bezañ rannvro al labour-douar hag ar gwin ez eo ivez ur gêr a servijoù e « lieskogn armerzhel San Cibrao (Sant-Kiprian) ».\nEskemmoù a vez graet etre liseoù Breizh ha re Galiza. An abadennoù « salud… y a palabras », peuzheñvel ouzh an abadennoù digor-kalon yezhoù a vez aozet gant Ti an Holl an Erge-Vihan, a vez kinniget gant ar poellgor gevelliñ. An digarez eo evit komz spagnoleg en-dro d’un nebeud tapas.\nEskemmoù armerzhel a vez graet ivez dre ma’z eus bet sinet ur c’henmglev etre ur palier kenwerzhel eus Ourense ha palier Géant Bro-Gerne. Gant an intrudu-se e c’haller degemer studierien war ar skiantoù armerzhel, pe war diskiblezhioù all e darempred gant ar c’henwerzh, e staj.\nStrollad gevelliñ Kemper-Ourense : http://ourensequimper.blogspot.com\nSellit ouzh lec’hienn ofisiel kêr Ourense (e spagnoleg) : http://www.turismourense.com\nE beg pellañ an Attika emañ Lavrio, wa-hed 60 km diouzh Aten. War-dro 10 500 a annezidi zo enni. Deuet eo Lavrio, ul lec’h a bouez evit korvoiñ mengleuzioù, da vezañ ur porzh a bouez war an aod e reter Gres. Lavrio, lec’hiennoù arkeologel tro-dro dezhi (en o zouez templ brudet Poseidon e Kab Sounion), zo ul lec’h loc’hañ evit mont d’ar C’hlikadoù.\nFoggia zo ur gêr eus Puglia (er biz da Napoli), e su Italia, zo enni tost da 170 000 a annezidi. Brudet eo a bell zo evit he marc’had labour-douar. Gouezet he deus kas he gennad gounezvouederezh war-raok. Ur glad arkeologel pinvidik a bouez a gaver enni hag anavezet eo ivez evit he festival jazz.\nEn em harpañ a ra ar poellgor gevelliñ war chemed ar genseurtiezh Italia-Breizh : klotañ a ra an div gevredigezh an eil gant eben ha c’hoant bras o deus da lakaat Kemperiz d’ober anaoudegezh gant ur vro, ur yezh hag ur sevenadur pinvidik.


bezañ beuzet e dad e stank ar vilin-avel - Wikeriadur\nbezañ beuzet e dad e stank ar vilin-avel\nbezañ beuzet e dad e stank ar vilin-avel /Distagadur ?/\nBezañ hep tad hervez al lezenn, bastard\nE dad ? N'eus ket bet anaveet anean : beuet e oa bet, a-rôk ginivelez ar pôtr. Ar goaperien (!), an teodou fall a lavare « en stank ar vilin-avel » ; en gwirione, o tont d'ar gêr eus a Vro-Zaoz, evit dimeï da Janedig. — (Fañch al Lae, Bilzig, Kemper, 1925, p. 11.)\nTad hennez a oa beuzet e stank ar vilin-avel. — (Jules Gros, Le trésor du breton parlé Deuxième Partie, 1970, p. 355.)\nTad hennez a oa bet beuzet e stank ar vilin-avel. — (Jules Gros, Le trésor du breton parlé Deuxième Partie, 1970, p. 491.)\nHemañ a oa bet beuzet e dad e stank ar vilin-avel. — (Jules Gros, Le trésor du breton parlé Troisième Partie, 1974, p. 89.)\ngalleg : être un enfant naturel (fr)\nAdtapet diwar « https://br.wiktionary.org/w/index.php?title=bezañ_beuzet_e_dad_e_stank_ar_vilin-avel&oldid=219642 »\nKemmoù diwezhañ degaset d'ar bajenn-mañ d'an 10 Mez 2016, da 09:55.


Ur c'havell etrebroadell\nPell a-walc'h eus ar vro eo bet ganet ar c'hor "Mouezh Paotred Breizh" e 1993 : e Atlanta, e Stadoù Unanet, e-lec'h e oa pedet da zont da ganañ lazoù -kanañ paotred eus Bro-Gembre, Bro-Saos, Bro-Ganada ha Bro-Aostralia, hag ivez Breizhis bodet tro-dro de Yann-Vari Airault ha Yann-Ber Premel.\nDa frouezhañ hon herez breizheg\nAr sonerezh, an dañsoù, ar c'hontadennoù, ar c'han e brezhoneg a ro nerzh d'hon identelezh, d'hon istor, d'hor buhez.\nDre ar c'han eo e klask ar c'hor "Mouezh Paotred Breizh" kas war-raok abaoe sevenadur Breizh ha da geñver e veajoù lakaat hon histor, hon douar, hor yezh, hor c'hredennoù da vezañ anavezet e Bro-Frañs hag e broioù all.\nEus an hengoun d'an amzer-vremañ\nKanaouennoù eus Breizh ha Bro-Gembre a vez kanet gant " Mouezh Paotred Breizh". Enoret e vez gant ar c'hor barzhed, troerien ha kempennerien eus ar vro, tud yaouank a-walc'h a-wechoù..\nUr stumm divoutin\nKant bennag a dud o deus kemeret perzh e kresk ar c'hor abaoe e grouidigezh, pep-heni gant e dalant hag startijenn. Gant ar memes birvilh atao e labour un hanter-kant bennag a ganerien ha sonerien o tont eus pemp departamant Breizh.\nUn anv brudet\nDeuet eo da vezañ ar c'hor "Mouezh Paotred Breizh" ur mestr war dachenn ar c'han liesvouezhieg e brezhonneg.\nRoet e deus ouzhpenn 400 sonadeg, e pep-lec'h e Breizh, e-pad Gouelioù Kemper hag an Oriant da skwer, med ivez en diavaes-bro : Paris, Elzas, Euzkadi, Lyon, Touraine, Lorraine, Bearn, Vosges, h.a; hag en estren-vro : Bro-Gembre, Bro-Iwerzhon, Asturias, Latvia, Republik Tchek, Bro-Saos, Suis, Italia, Bro-Skos.\n"Mouezh Paotred Breizh" a gemer perzh pep bloaz e Kampionad Breizh al lazoù-kanañ e-pad Gouelioù Kann al Loar e Landerne.\nRoet eo bet prizh ar grouidigezh d'ar ganadenn "Kan glaz ar sklerijenn" gant ar c'hor e 2013 hag e 2008, 2012, 2015 ha 2016 eo bet anvet "Mouezh Paotred Breizh" kampion Breizh al lazoù-kanañ e brezhoneg.